text:
Mayaríkið
Mayaríkið var mong fræls býarríki í Miðmeksiko. Copán, Palenque og Tikal, seinni Chicén Itzá og Uxmal, vóru ímillum tey máttmestu. Tá ið Mayaríkið var mætast úr 4. øld upp í 9. øld, røkk tað av slættlendinum á Yucatánnesi í Meksiko til regnskógin í Péten í Guatemala. Mayamentanin breiddi seg fyrst til láglendið miðskeiðis í Meksiko og haðan norður á Tucatánnes. Har norðuri blómaði hon upp í 16. øld. Teir bygdu borgir og steintempul, sum líktust pýramidum. Mayaindiánar dugdu væl at velta, og neyðugt var, at bøndurnir samstarvaðu. Skilagott var arbeiðslag teirra, teir veltu mest mais, bønir og graskar á teimum smáu dyrkaðu teigunum. Hvør býur hevði sín egna valdsharra og andligan miðdepil, har fólkið dýrkaði gudarnar, og menniskju vórðu offrað. Valdsharrirnir í býríkjunum lógu ofta í bardaga sínaámillum, og kríggjaðust teir um at taka fólk til fanga, sum teir offraðu til gudarnar at blíðka teir. Úr triðju øld og til uml. 800 e.Kr., framdi mayafólkið eina ovurstóra byggiverkætlan og bygdi stórar býir við tempulpýramidum, leikvøllum, borgum og almennum bygningum. Uttan um býirnar búðu mangir bøndur. Teir ruddaðu skógin og dyrkaðu grønmeti, tubbak, mais og kakao, og høvdu kalkunir og dunnur, umframt at teir høvdu býflugur í holaðum viðarbulum. Fólkið í bygdunum livdi av tí, sum jørðin gav, og seldi býarfólkunum mat. Mest var etið mais, men tey ótu eisini chilli, bønur og kjøtmat.


c: text/html

text:
Tíðindi
6. august 2018
Fólkaskúlin er undir stórum fíggjarligum trýsti, og tað tykist, um skrúvan verður spent fastari fyri hvørt ár sum gongur. Tað vísir ein kanning, sum danska felagið Skole og Forældre hevur gjørt. Bara fimti hvør skúlastýrisformaður heldur, at tað er nóg mikið av peningi í skúlanum til at reka hann, soleiðis at øll fáa sítt, og soleiðis allar uppgávurnar, sum eru álagdar skúlanum, kunnu verða røktar forsvarliga. Tað er munandi verri enn ein líknandi kanning, sum var gjørd í fjør.
Í Danmark stúra tey fyri gongdini.
- Kanningin vísir, at skúlarnir eru undir størri og størri trýsti, og tað gongur serliga út yvir børn við serligum tørvi, tað vil siga inklusjónina, men tað gongur eisini út yvir fysisku karmarnar, fyrireikingartíð hjá lærarunum og støddina á flokkunum. Nógvir skúlar hava ikki nóg mikið at fíggja útreiðslurnar til næmingar í serflokkum og inklusjón. Tað er brúk fyri meiri pengum, sigur Mette With Hagensen, forkvinna í Skole og Forældre.
Les alla greinina:
http://skole-foraeldre.dk/nyheder/fire-ud-af-fem-folkeskoler-mangler-penge
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.

robotstxt: allowed

filter: keep


text:
Runavíkar kommuna heldur fram við at rudda almenn økir í kommununi fyri órudd og burturkast. Hesu ferð verður ruddað á havnarlagnum í Søldarfirði.
Eigur tú nakað, sum stendur á havnarlagnum uttan loyvi? So verður tú biðin um at burturbeina lutirnar av økinum í seinasta lagið tann 12. juli 2018. Eftir hetta fer Runavíkar kommuna at burturbeina lutir uttan aðra ávaring, og møguleikin at krevja endurgjald fellur burtur.
Í sama umfari verður hugt at bingjum og øðrum, sum er fallið í órøkt.
Um tað ikki ber til at koma eftir lutunum áðrenn freistina, kanst tú venda tær til Runavíkar kommunu og fáa eina avtalu í lag.
Runavíkar kommuna hevur verið úti og tikið myndir, og tær kunnu síggjast niðanfyri:


text:
Várframsýningin 2017/
Foto: Frá Várframsýningini 2009. Dennis Agerblad.
VÁRFRAMSÝNINGIN 2017
Framsýningin er skipað av felagnum FØROYSK MYNDLISTAFÓLK.
Framsýningin gongur fyri seg á LISTASAVNI FØROYA.
Innlatingarfreist: 16. MARS 2017 – KL. 18:00
Fernisering er: FRÍGGJADAGIN 7. APRÍL 2017 – KL. 16:00
Framsýningin er opin: 8. - 30. APRÍL 2017
Várframsýningin er ein sokallað "sensurerað" framsýning.
Skipað hevur verið fyri Várframsýning síðani 1990, og tískil er hetta 28. framsýningin í røðini.
Eyðkennið fyri Várframsýningina er at úrvalsnevndin er samasett av listafólki, sum skipa fyri og velja verkini út til framsýningina.
Yvirskipaði arbeiðssetningurin fyri Várframsýningina er hugtakið “Art for Art’s Sake”.
Tískil er salong ein fastur táttur í samband við framsýningina. Hetta fyri at luttakandi listafólkini fáa møguleikan at kjakast um verkini hjá hvørjum øðrum.
Úrvalsnevndin fyri Várframsýningina 2017 er:
Jóhan Martin Christiansen
Randi Samsonsen
Jón Sonni Jensen
VEGLEIÐING FYRI INNLATING AV VERKUM TIL METINGAR:
HVØR KANN LATA VERK INN TIL METINGAR Á VÁRFRAMSÝNINGINI 2016?
Ein og hvør kann lata verk inn til metingar, bæði einstaklingar sum bólkar eru vælkomin at lata verk inn. Nevndin vil eisini sera fegin leggja dent á at ALLAR listagreinar hava áhugað!
NÆR ER UMSÓKNARFREISTIN?
Innlating av verkum gongur fyri seg umvegis teldupost, tað vil siga við talgildari skjalprógvan av verkunum. Hetta skal latast inn í seinasta lagi hósdagin 16. mars 2017 – kl. 18:00
SENDAST SKAL TIL HENDAN T-POSTIN:
Varframsyning2017@gmail.com
HVUSSU NÓGV VERK KUNNU LATAST INN?
Tað ber til at lata í mesta lagi 10 verk, líka mikið hvør tøknin er.
Fyri hvørt verk skulu í mesta lagi latast inn 4 myndir. Eitt videoverk ella líknandi verk, kann eisini latast inn sum ein leinkja til heimasíðu ella líknandi. Tó skal skal tað vera heilt greitt hvat verk verður latið inn til metingar.
Verkini skulu ikki vera eldri enn 2 ár.
HVAT SKAL LATAST INN SAMAN VIÐ VERKUNUM?
Verkini skulu latast inn umvegis teldupost. Hvørt verk (fíla) skal vera navngivið við navni á listafólki
og nummari. Umframt hetta skal latast inn:
1) Ein greiður listi við nummari á verki og tilhoyrandi heiti, ár, stødd/longd, nøgd/upplag (til dømis
í samband við grafiskt verk, foto ella video osv.), tilfari, prísi, og annars aðrar viðkomandi
upplýsingar.
2) Ein listi við navni á listafólki, telefonnummar og t-postur.
3) Eventuelt stutt frágreiðing (okkurt um 5-10 linjur) um tankarnar handan verkini.
GG! Skjalprógvan/myndir skulu vera av nóg høgari góðsku, so at nevndin ikki er í
iva, hvussu verkið sær út!
NÆR OG HVUSSU FÆR EIN BOÐ UM VERKINI ERU VIÐ Í FRAMSÝNINGINI ELLA IKKI?
Avgerðin hjá nevndini verður send út umvegis t-post, sum er nevndur á listanum, sum verður sendur við verkunum. Umsóknarfreistin er 16. mars 2017, kl. 18:00, og svar verður sent út í seinasta lagi eina viku seinni.
UM EITT VERK VERÐUR VIÐ Á FRAMSÝNINGINI, HVØR STENDUR SO FYRI UPPHEINGING OG LÍKNANDI?
Nevndin fyri Várframsýningina stendur fyri hesum, og hevur fullan rætt til at disponera yvir framsýningini og hvussu verk verða hongd upp.
HVUSSU ER VIÐ TEKNISKARI ÚTGERÐ?
Listafólkið skal lata tekniska útgerð inn saman við verkunum. Set teg í samband við nevndina frammanundan umsóknarfreistina um neyðugt.
NÆR OG HVAR SKULU ÚTVALD VERK LATAST INN?
Um tíni verk eru útvald til Várframsýningina 2017 skal hetta latast inn á Listasavni Føroya mánadagin
3. Apríl 2017.
Listafólkið stendur sjálvt fyri flutningi av verkunum, bæði til og frá Listasavni Føroya.
Verkini eru tryggjað meðan tey verða sýnd fram á Listasavni Føroya frá 7. apríl til 30. apríl 2017.
UM EITT VERK VERÐUR SELT?
Verður eitt verk selt, verður 20% av prísinum á verkinum latin til Føroysk Myndlistafólk. Tískil skal
hetta vera íroknað prísinum, sum stendur á listanum, sum verður latin inn við verkunum.
Peningurin verður útgoldin, tá ið keypari hevur goldið alla upphæddina til Føroysk Myndlistafólk.
ØLL VERK SUM IKKI VERÐA SELD, SKULU AVHEINTAST Á LISTASAVNI FØROYA TÁ IÐ
FRAMSÝNINGIN LETUR AFTUR, Í SEINASTA LAGI MÁNADAGIN 1. MEI 2017 - Kl. 12:00 !
Um tú hevur nakrar spurningar viðvíkjandi Várframsýningini 2017, ert tú vælkomin at seta teg í
samband við okkum á: varframsyning2017@gmail.com
Vinarliga heilsan
Nevndin fyri Várframsýningina 2017
Jóhan Martin Christiansen, Randi Samsonsen og Jón Sonni Jensen


text:
Í savninum eru 14 stuttsøgur, ið 12 rithøvundar og ein kvøldskúlaflokkur á skriviskeiði hava skrivað. Søgurnar eru valdar út millum tær 42, sum komu inn, tá ið Listastevna Føroya 2001 skrivaði út stuttsøgukapping.
Søgan, sum vann 1. virðisløn, ANGELS PLACE eftir Hanus Kamban, er prentað fremst í savninum, men annars er raðfylgjan tilvildarlig.
Søgurnar, og tey, ið skrivað hava, eru:
Niclas Rasmussen FYRI LÍV, EFTIR DEYÐA
Marjun Kjelnæs KÓPAKONA
Dagfinn Olsen OKTOBER Í KJALLARANUM
Oddvør Johansen GOTT ER AT VERA STERKUR MARIA og
TANN NÚTÍÐIN, VIT ELSKA AT SKRIVA UM
Elias Askham PLACEBO
Sólvør Patursson Niclasen GLERPÍPUSONATAN
Halldóra Dam HÚSINI
Rachel Helmsdal ANGI AV RIBES
Kvøldskúlaflokkur ÚT Í TÓMAN HEIM
Meinhard Jensen LOGIN Í HELLINUM UNDIR KAFFISTOVUNI
Heidi Laura Vágsá WWW.KÆRLEIKI.FO
Søgurnar eru ógvuliga fjølbroyttar, bæði í innihaldi og skrivingarlagi, og uttan at greiða frá innihaldinum kann nevnast, at umframt spennandi nútíðarsøgur eru í savninum bæði sience-fiction, ræðusøga og kjatt-søga, sum á sín hátt eisini siga nakað um Føroyar fyrst í 21. øld.
Fremst í bókini er stutt formæli, sum formaður í stjórn Listastevnu Føroya 2001, Helga Hjörvar, hevur skrivað. Aftast er prentað rithøvundayvirlit við stuttari umrøðu av rithøvundunum.
Aftur


text:
Í kanningini hevur Gallup Føroyar tosað við 438 fólk í ávikavist Runavíkar, Nes og Sjóvar kommunu, sum eru 65 ár og eldri.
Hetta svarar til 43% av teim 1015, ið eru í hesum aldursbólki.
Tey eldru á Skálafjørðinum eru sum heild væl nøgd við tilveruna og eru væl fyri.
Tey allarflestu búgva í egnum sethúsum og ein stórur partur býr saman við hjúnafelaga ella familju.
45% av teim spurdu kundu hugsað sær at flutt í eina minni íbúð.
Nógv tey flestu koma runt í egnum bili, so tey eru sera mobil og taka sær av egnum viðurskiftum. Út við 100 av teimum 438 spurdu arbeiða framvegis og fleir av teim kundu hugsað sær at arbeitt fleiri ár afturat.
Tey flestu hava avvarðandi, sum búgva í nánd ella aðrastaðnis í Føroyum. Bert nøkur fá hava eingi avvarðandi. Yvir 75% kenna seg ongantíð einsamøll. Tó eru nøkur, sum ofta ella av og á gera tað.
Tá tey sjálvi skulu meta um egna heilsustøðu, siga tey flestu, at hon er góð. Helvtin sigur seg røra seg kropsliga antin við at ganga ella gera fimleik.
Í kanningin síggja vit, at tey flestu halda seg eta sunnan kost.
Nógv eru sera aktiv og luttaka í sosialum felagsskapum, umframt at tey spæla ein aktivan lut í sínum egnum familjum.
Ein lítil tørvur er á vitjunarvinum og enn fleiri hava hug at vera vitjunarvinur hjá onkrum.
Spurd um framtíðina og møguleikar at verða heima sum longst, svaraðu tey flestu, at tað mest umráðandi fyri tey er, at avvarðandi eru í nánd ella til staðar fyri at veita eina hjálpandi hond. Eisini var sera umráðandi at hava møguleika at fáa heimahjálp ella heimasjúkrarøkt.
Sum heild halda tey spurdu, at Økistænastan hjá Skálafjarðarsamstarvinum, sum umsitur heimahjálp/heimasjúkrarøkt, økisterapi, røktarheim og sambýli, veitir eina góða tænastu.
Á fundi í gjár varð kanningin løgd fyri bý-og bygdaráðslimir í Runavík, Nes og Sjóvar kommunu.
Sí úrslitið av kanningini niðanfyri:


text:
- Tíðindi, mentan og ítróttur
Uppboðssølan av veiðirættindum steðgar menningini
Tak niður
Páll Gregersen ávarar enn einaferð politisku skipanina ímóti at selja veiðirættindi á uppboði.
- Eingin nýggjur aktørur kemur inn í fiskivinnuna gjøgnum uppboðssøluna, og ongar íløgur verða gjørdar í nýggj skip við mest framkomnu tøknini, óttast stjórin á Fiskavirkinum í Gøtu:
Páll Gregersen vísur á, at síðstu árini hevur eingin gjørt íløgur í nýggj skip. Tey skip, sum føroyingar hava keypt, eru skip, sum fiskivinnan í grannalondunum hevur skift út við nýggjari og meira framkomin skip:
Sambært lógini um fyrisiting av sjófeingi skal rætturin at veiða part av føroyska fiskiríkidøminum bjóðast út á uppboðssølu. Tá avtornaði varð uppboðssøluparturin nógv minni enn politisku ambitiónirnar og upprunaligu ætlanirnar.
Í eygunum á stjóranum á Fiskavirkinum í Gøtu er frægara loysnin at skriva út nøkur fleiri loyvi, um politiska skipanin ynskir nýggjar aktørar inn í fiskivinnuna.
Fyri at sleppa undan spekulatión við fiskiloyvum ber, sambært Páll Gregersen, til at áseta ein brúksrætt og áleggja eitt høgt kilogjald til landskassan fyri kvoturnar, um reiðarí velja at selja tær víðari til onnur.
Í ár verða rættindi at veiða svartkjaft, norðhavssild, makrel og botnfisk í Barentshavinum bjóðað út á uppboðssølu.
Uppboðssølukunngerðin, sum hevur verið til hoyringar og væntandi verður lýst beint eftir páskir, leggur upp til, at alt skal seljast á afturlatnari uppboðssølu.
Á opnari uppboðssølu vinnur hægsta boð. Men á afturlatnari uppboðssølu er tað lægsta, vinnandi boðið, sum ásetir prísin, sum allir keyparar skulu gjalda:
Sí eisini


text:
Situr tú við einum góðum hugskoti?
Situr tú inni við einum góðum hugskoti til mentanardagarnar í september? Nú hevur tú møguleikan at fáa títt tiltak við í skránna.
Mentanardagar 2018 verða í døgunum 13. til 22. september. Eins og undanfarin ár ynskja vit, at mentanardagarnir verða savnandi og at bjóða tiltøk runt um í allari kommununi.
Vit vilja tí bjóða øllum, sum hava hug og áræði, at koma við sínum ískoyti til mentanardagarnar. Øll hugskot eru vælkomin, einans hugflogið setur mørk.
Kommunan ger faldara í sambandi við mentanardagarnar, ið verður borin í hvørt hús í kommununi.
Eru tit áhugað í at koma við í skránna eru tit hjartaliga vælkomin at seta tykkum í samband við kommununa, í seinasta lagi 15.juni 2018.
Saman skapa vit nakrar spennandi mentanardagar.
Minnast tit hvussu stuttligt tað var í fjør? Myndir frá Mentanardøgunum 2017 síggjast her.


text:
2 fysioterapeutar (farloyvisstørv) til VEKS
Søkt verður eftir 2 fysioterapeutum at seta skjótast gjørligt og fram til ávíkavist 1. apríl og 1. juli 2019.
Starvsbrøkur eftir nærri avtalu.
Tú verður partur av einum terapeutiskum starvstoymi við 4 starvsfólkum - 2 fysioterapeutar og 2 ergoterapeutar.
Førleikakrøv
- Útbúgving og góðkenning sum fysioterapeutur.
- Góð samstarvs- og samskiftisevni.
- Telduførleika á brúkarastøði.
- Koyrikort til persónbil.
Arbeiðsuppgávur
- Skipa og útinna fyribyrgjandi venjingar, endurvenjingar v.m. bæði í bólkum og hjá tí einstaka borgaranum.
- Samstarva við m.a. visitator innan terapeutiska partin í samband við visitering, heimavitjanir v.m., og annars stuðla starvsfólkahópinum í sínum dagliga arbeiði.
Vit kunnu bjóða
- Góðar umstøður og fjølbroyttar avbjóðingar, har tú fært møguleika at seta tín dám á, og verða partur av framhaldandi menning av tilboðum og tænastum.
- Dugnaligar starvsfelagar.
- Jaligt og vinarligt arbeiðsumhvørvi.
Setanarstað og lønarviðurskifti
Setanarstaðið er Heimatænastan í VEKS.
Størvini verða sett sambært sáttmála millum Fíggjarmálaráðið/ Kommunala Arbeiðsgevarefelagið og Fysioterapeutfelagið.
Umsókn
Skrivlig umsókn við avritum av prógvum, lívsrensli (cv), viðmælum v.m. skal sendast til
ella
Heimatænastan í VEKS
Bakkavegur 59
350 Vestmanna
Freist
Umsóknir skulu vera okkum í hendi í seinasta lagi fríggjadagin 24. august 2018.
Nærri upplýsingar um størvini fáast við at venda sær til
Niels A. Joensen, tlf. 260552 ella teldupost nielsj@veks.fo
· · · · ·
Heimatænastan í VEKS er eitt kommunalt samstarv ímillum Vestmanna- Eiðis-, Kvívíkar- og Sunda Kommunu. Nærri lýsing av virkseminum sæst á heimasíðu okkara veks.fo


text:
Jógvan Hugo Gardar
31.08.2014 - 15:31
Ein av teimum skjóttgangandi bátunum hjá Sea Shepherd sum løgreglan legði hald á á Sandi í gjár kallast "B.S. Sheen". Hesin báturin er ein gáva frá Hollywood-stjørnuni Charlie Sheen. Hann er ein av stóru stjørnunum, men hevur seinni árini mest verið kendur fyri rúsevnistrupulleikar og at hava buka konuna javnan.
Charlie Sheen sigur í eini viðmerking sambært Sea Shepherd, at hann er stoltur av at báturin hann hevur givið felagsskapinum luttók í átakinum á Sandsvág í gjár.
- Teir føroysku grindamennirnir slaktaðu á ræðuligan hátt 33 grindahvalir, og tóku fleiri hvalaættarlið úr havinum. Danmark hevur ábyrgd av hesi hendingini, sigur Charlie Sheen.
- Eg eri stoltur av at ein bátur sum ber mítt navn var har og gjørdi tað sum var møguligt at steðga hesum ræðuleikanum, sigur Sheen sambært Sea Shepherd.
Sheen hevur latið Sea Shepherd ein av teimum sokallaðu Zodiac-bátunum, ið løgreglan legði hald á í gjár.


text:
Eivør Pálsdóttir
Eivør Pálsdóttir (fødd 21. juli 1983 í Syðrugøtu) er ein føroysk songkvinna. Hon var ársins føroyingur 2004. Hon vann "Ársins Songrødd" og saman við Clickhaze vann hon Prix Føroyar. Eitt skifti búði hon í Íslandi, har hon fekk plátusáttmála við 12 Tónar í Íslandi. Hon er ein tann kendasta av føroyskum tónleikarum og framførir ymsa staðni í Evropa. Hon hevur ofta fingið sera góð viðmæli. Hennara fyrsta fløga saman við plátufelagnum 12 Tónum í Íslandi nevnist "Krákan" og kom út í 2003. Eitt tað kendasta lagið er ivaleyst "Nú brennur tú í mær". Fyrsta fløgan hjá Eivør kom út í 2000. 18. februar 2010 skrivaði Eivør sáttmála vid Copenhagen Records. Eivør hevur fleiri ferðir vunnið føroysku tónleikaheiðurslønina Planet Awards. Í 2012 vann hon 3 Planet Awards: ársins songkvinna, ársins einstaklingur og fløga hennara Room varð kosin ársins útgáva.[1] Í 2012 varð Eivør tilnevnd til Tónleikavirðisløn norðurlandaráðsins[2]
Innihaldsyvirlit
Útgávur[rætta | rætta wikitekst]
- 2000 - Eivør Pálsdóttir (fløga) (Eivør Pálsdóttir voc, Mikael Blak b, Búi E. Dam git, Brandur Jacobsen dr, perc)
- 2002 - EP (cd) (saman við Clickhaze)
- 2002 - Yggdrasil (saman við Yggdrasil)
- 2003 - Krákan (solo)
- 2004 - Yggdrasil live in Rudolstadt (saman við Yggdrasil)
- 2004 - eivør (saman við Bill Bourne)
- 2005 - Trøllabundin (saman við DR Bigband frá Danmarks Radio).
- 2007 - Mannabarn / Human Child
- 2009 - Eivör Live
- 2010 - Undo your mind EP
- 2010 - Larva
- 2012 - Room
- 2015 - Bridges
- 2015 - Slør
Umframt[rætta | rætta wikitekst]
- 1999 - Prix '99 v/ Clickhaze. skering 4.
- 2000 - Kenna tit Rasmus skering 4.
- 2000 - Vælskapt brek skering 11.
- 2000 - Barnabíblia - sangir og telduspøl skering 9.
- 2001 - Prix Føroyar 2001 v/ Clickhaze. skeringar 1 & 10.
- 2002 - Eg siti so eina skering 3.
- 2002 - Livandi tónleikur v/ Clickhaze. skering 7.
- 2002 - Lossingarmenn.
- 2002 - Ung um aldamótið II CD1/skering 8.
- 2004 - Mura skering 11.
Heiður[rætta | rætta wikitekst]
- 2004 Ársins føroingur
- Planet Awards 2009 - Ársins songkvinna.
- 2006 - Ársins dandki Folk Vokalistur
- Planet Awards 2012 - Ársins songkvinna
- Planet Awards 2012 - Ársins einstaklingur
- Planet Awards 2012 - Ársins útgáva Room
- 2013 Tilnevnd til Tónleikavirðisløn norðurlandaráðsins[3]
- 2013 - Virðisløn frá DJBFA (Danske Jazz, Beat og Folkemusik Autorer), fekk 25.000 kr. og eina lítla standmynd (statuettu)[4]
- 2014 - Vann FMA virðisløn í opna bólkinum - Ársins lag, fyri sangin Lurta nú
- 2014 - Vann FMA virðisløn í opna bólkinum - Ársins fløga, fyri Lítla Skrímsl
- 2015 - Vann FMA virðisløn fyri Ársins sjónbandalag fyri Rain, ið Eivør syngur. Heiðrik á Heygum hevur leikstjórnað.
- 2017 - Vann FMA virðisløn í opna bólkinum - Ársins sangari/einleikari[5]
- 2017 - Vann FMA virðisløn í opna bólkinum - Ársins útgáva/konsert
Keldur[rætta | rætta wikitekst]
- ↑ Planet.fo Eivør er eisini ársins einstaklingur
- ↑ Aktuelt.fo Eivør instillað til Tónleikavirðisløn Norðurlandarásins
- ↑ Aktuelt.fo Eivør instillað til Tónleikavirðisløn Norðurlandarásins
- ↑ In.fo, Eivør fingið DJBFA heiðursløn
- ↑ Egholm, Sverri (11. mars 2017). "Yvirlit: Hesi vunnu FMA 2017". Portal.fo. http://portal.fo/yvirlit+hesi+vunnu+fma+2017.html. Heintað 12. marts 2017.
Slóðir úteftir[rætta | rætta wikitekst]
- Eivor.com - Heimasíða hjá Eivør
- MySpace
- LyricWiki (tekstir)


text:
Eins og undanfarnu ár skipar Visit Runavík fyri Laksatorgi í summar.
Í ár verður Laksatorgið leygardagin 21. juli.
Tiltakið varð fyrstu ferð roynt í 2001, í einum av teimum minnu teltunum, men síðan tá hevur Laskatorgið ment seg til at vera ein sannur festivalur við tiltøkum av ymiskum slag. Laksatorgið er eitt sera vælumtókt fólksligt tiltak, og tað sæst eisini aftur á talinum av teimum vitjandi.
Skráin er ikki endaliga fastløgd enn, men sum vanliga verður tónleikur, ókeypis smakkiroyndir, barnatiltøk og sølumarknaður á skránni.
Fólk, ið ynskja at luttaka á sølumarknaðinum kunnu bíleggja sær borð umvegis eina sjálvavgreiðslu. Fyll út frymilin her: https://goo.gl/forms/T5w0Gc6mG4puCilg2
Freistin at bíleggja borð er hósdagin 12. juli.
Meira verður at lesa um Laksatorgið í næstum.
Visit Runavík


text:
Sjá tú blánar - Røðan hjá Rigmor Dam/
Røða hjá Rigmor Dam til setan av Summarframsýningini “Sjá tú blánar” í Steinprent á mentanarnáttini 3. juni 2016 kl. 17.00
Góða samkoma. Góðu Fríða og Jan, sum so hegnisliga reka Steinprent – listareiðrið mikla. Góða “kurator-Kinna”.
Endiliga var Mentanarnátt aftur í Havn. Tann edrúa og óstressaða, ja, tann mentaða ólavsøkan, sum longu er vorðin ein traditión, startskotið til summarið hjá mongum okkara.
Summarkvøldið, har vit havnarfólk, og onnur við, leggja okkum aftur á og nýta og njóta mentan í breiðum høpi og list á høgum støði. Har vit andliga verða lyft upp frá gerandisløtum á heimligum gøtum.
Og júst summarið er sum tikið úr leikum til slíkar listaløtur. Hesin sansaligi hásongurin, har turkislitta lívið lær, har grøna litspælið sær, har ljós og skuggar bjóða glamlýsinum upp til tølandi kjálkadans - dag og nátt.
Á mentanarnátt við framsýningum og framførslum av øllum handa slag. Her verður ikki bara víst fram, men bjóðað inn og bjóðað av. Og takk fyri tað!
Steinprent er vertur, og heitið er úr flaggsanginum “Sjá tú blánar”. Politisk kunnu vit tíbetur leggja afturat: Og tú rodnar sum blóð.
Verkini eru vald út frá heitinum og eini góðvarnari fatan av sangtekstinum.
Kenna vit kanska sangin aftur í verkunum? Finna vit tað innlítandi ella útlítandi, tað altjóða ella tjóðskaparliga, tað lítillátna ella uppblásta? Ella finna vit í verkunum tað lakoniskt beinrakna ella kanska ironisku frástøðuna, sum er so nærløgd, tá vit lýsa okkum sjálvi? Í øllum førum er hetta ein áhugaverdur háttur at viðgera tað heimliga.
Lat okkum í felag nýta høvi at fagna summarinum við at seta listina í hásæti. Og hóast síðstu dagarnir hava verið óvanliga heitir og høgir, so má eg viðganga, at eg eisini elski havnarsummarið, har ljóðliga mjørkatámið avdúkar hvørt eitt veingjasuð, hvønn ein skansamuss, hvørt eitt áratak og hvønn ein brest frá flagginum á Tinganesi.
Nei, nú er ikki at standa og gána, fær tú heldur og blána, áðrenn framsýningin burt er fánað.
Góða eydnu við framsýningini og góða mentanarnátt øll somul!
Takk fyri!
Fotomyndir: Steinprent og Visit Tórshavn


text:
Mynd: Jórun Haraldsen
Manningin á Krosstindi úr Miðvági í 1934 á sildaveiðu við Ísland.
1.Esbern á Roykheyggi,Strendur – 2.Jóan Jakku Joensen,skipari,Sørvágur – 3.Hans Pauli á Tormansbakka,Miðvágur – 4.Óli Olsen,sildabassi og bestimaður,Válur
– 5.Johannes Mittelstein,Skopun – 6.Sámal Rasmussen,Miðvágur.
7.Olivar Olsen á Fjørð,Vestmanna – 8.Volmar Olsen,Válur
– 9.Óla Hans Hansen,Sørvágur – 10.Hjalmar Gásdal,Sørvágur – 11.Jóannes Joensen,Søvágur – 12.Jákup Haraldsen,Miðvágur – 13.Jens Jacob Hansen,Miðvági
– 14.Magnus (Maggi) Olsen,Válur.
Annars verður víðari greitt frá at tríggir mans, sum vóru við hendan túrin
vænta á myndini, teir eru: Enok Joensen,reiðari,Sørvágur – Jacob Jacobsen,Miðvági og Elias Ellefsen,Miðvági.
Mynd:
Jórun Haraldsen,Miðvági


text:
Orð og lag: Kajfinn Hammer
Viðmerking: Yrktur í 1995.
1. Vilt tú eiga frið við Guð,
í Guðs frelsu fáa lut,
verða loystur heilt frá synd og sálarneyð?
Binda mannaboð og krøv,
jarða tey í dópsins grøv,
reis teg upp – og les Jóh. 15.7!
Niðurlag: Segði Eg tær ikki, um tú trýrt, Guðs dýrd tú síggja skalt,
Andans salving tú skalt fáa og skalt kenna ráð Guðs alt!
Ikki lurta eftir mannaboðum, bygg ei meir á tey,
men slá upp og les Jóh. 15.7!
2. Vilt tú kenna fult Guðs kraft,
kenna, loysast kann hvørt haft,
slá so upp og les Jóh. 15.7!
Og tá máttleysur tú ert,
stríð og tap tú kennir bert,
slá so upp og les Jóh. 15.7!
3. Hevur tú í ár so mong
verið heft at sjúkrasong
og ei hómar nakra vón í tíni neyð?
Hjálpti við Betesda hyl
egið strev ei frá, ei til,
slá so upp og les Jóh. 15.7!
4. Vilt tú kenna Dánjals Guð,
í Guðs salving fáa lut,
leggja hendurnar á sjúk og grøða tey?
Vilt tú tala sum Guðs menn,
kenna at Guð livir enn,
slá so upp og les Jóh. 15.7!
5. Hoyrir tú bert larm og dun
og sær ongan verðsins mun
á Guðs fólki og á tí, tær verðin beyð?
Pínist tú í sál og sinn
av tí falli, har kom inn,
slá so upp og les Jóh. 15.7!
6. Trívist tú ei longur har,
fólk í vantrúgv menga sær,
leingist eftir meir av Andans kraft enn tey?
Er frá Orði Guðs so fjart
alt, har verður gjørt og lært,
slá so upp og les Jóh. 15.7!


text:
Bókakafé í H.N. Jacobsens Bókahandli
Kvæði – nýggj sjónarmið – Ballads – New Approaches Í sambandi við útgávuna av greinasavninum um kvæði, dans, kvæðamál og –mentan verður bókakafé í íbúðini í H. N. Jacobsens bókahandli fríggjadagin tann 13. apríl kl. 16. Malan Marnersdóttir, professari, dr.phil., bjóðar vælkomin og kunnar um bókina og skránna
Greinirnar í bókini eru úrslit frá ráðstevnuni um kvæði, sum var á sumri í 2015. Ráðstevnan var hildin í sambandi við, at tað vóru 150 ár síðani H. N. Jacobsens bókahandil byrjaði virksemi sítt. Stevnan var eitt samstarv millum Fróðskaparsetrið, bókahandilin, Norðurlandahúsið og Granskingargrunnin. H. N. Jacobsens bókahandil og Fróðskapur geva bókina út tí felag. Eyðun Andreassen og Malan Marnersdóttir hava ritstjórnað bókina við hjálp frá Sannu A. Dahl, Tinu K. Jakobsen og Erlingi Isholm.
Eyðun Andreassen, professari, dr.phil. – Sjúrðar kvæði - aldurin enn eina ferð
Greinin hjá Eyðuni Andreassen svarar greinini hjá Peter Andersen aftur, har hann sigur, at kvæðini vóru ikki til fyrr enn tey vóru uppskrivað. Eyðun vísir á, at Sjúrðar kvæðini vóru til, áðrenn Lyngbye kom fram á tey og skrivaði tey fyrstu upp. Eyðun vil vera við, at teir, ið savnaðu, skrivaðu og ritstjórnaðu føroysk kvæði, skaptu hugtakið Sjúrðar kvæði.
Hanus Kamban, ph.d.h.c. rithøvundur – Nýggj útlegging av Runsivalsstríðnum
Hanus Kamban staðfestir, at í roynd og veru er talan um tvey høvuðssnið av kvæðinum, har munir eru á yvirflatanum, men ikki í kjarnanum. Hanus kemur fram til, at kvæðini um Runsivalsstríðið eru allegoriir um stríðið millum Gud og Satan og deyða Kristusar á Golgata.
Hjalmar P. Petersen, lektari, dr.phil. – Frasuklitikað –sa sum í Jákupsa
Í síni grein kannar Hjalmar Petersen ‘frasuklitika’, sum er nýtt at siga frá ognarmynstrum sum ‘Jákupsa og mammusa bilur’. Við teimum ‘frasuklitika’, sum hann hevur funnið í føroyskum kvæðunum, setur hann fram eina nýggju hugsan um sa-klitika.
Tóta Árnadóttir, M.A., ph.d.-lesandi – Flúgvandi biðil og felagar hansara í øðrum kvæðum.
Tóta Árnadóttir hevur granskað kvæðið um Flúgvandi biðilin (CCF127) og greiðir frá hugsandi sambondum hansara við onnur kvæðir og aðrar søgur í europeiskari mentan.
Sláið ring – farið verður upp á gólv.
Tiltakið varir umleið 1 1/2 tíma
HNJ bjóðar kaffi/te v.m.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Um Musikkskúla miðnám
Almennir upplýsingar
- Tvær breytir eru: ein klassisk og ein rútmisk. Bólkaleiðari er settur fyri Miðnám, ið er vegleiðari og kontaktpersónur.
- Undirvíst verður í ljóðførisspæli, sangi, lagskriving, tónleikaterapi, framleiðslu, kompositión og øðrum vanligum tónleikagreinum.
- Skeiðið varir í 3 ár
- Møguleiki er ikki at søkja útbúgvingarstuðul
- Umleið 8-10 næmingar verða tiknir inn á hvørjum ári
- Næmingar í aldrinum 14-25 ár kunnu søkja um at koma inn á hesa útbúgving. Tó kunnu undantøk verða í einstøkum førum
- Øll kunnu søkja um upptøku.
- Kostnaðurin fyri eitt skúlaár á Miðnámi er kr. 2.400,-
- Upptøka á Musikkskúla Miðnám er treytað av, at skikkaður lærari er tøkur
Treytir:
- Møtiskylda er til alla undirvísing á Musikkskúla miðnámi
- Øll almenn framførsla og luttøka í saman- og orkesturspæli, skal frammanundan avtalast við høvuðsljóðførislærara
- Næmingar og foreldur kunna seg um tiltøk og verkætlanir á heimasíðu skúlans ella á telduskipan skúlans, ið næmingar fáa atgongd til
- Næmingur skal, í samráð við lærara og skúla, sjálvur ogna sær undirvísingartilfar
- Næmingar á Musikkskúla miðnámi skulu annars fylgja øllum teim reglum og fyriskipanum, ið eru á Musikkskúlanum
Royndir og próvtøkur:
- Støðuroyndir eru í ymsu lærugreinunum
- Framhaldandi skúlagongd á Musikkskúla miðnámi er treytað av nøktandi framgongd og av at møtiskyldan verður hildin.
- Skeiðið endar við próvtøku, ið svarar til upptøkukrøvini til lærdan tónlistarskúla.
- Prógv verður handað eftir lokna skúlagongd
- Umsøkjari verður mettur eftir vanligu próvtalsskipanini
- Upptøka av næmingum er treytað av fíggjarligu karmum Musikkskúlans.
- Skikkaðir umsøkjarar verða av próvdómarunum raðfestir, so at teir við bestu úrslitunum verða tiknir inn fyrst.
- Umsøkjari, ið er tikin inn á Musikkskúla miðnám, skal innan 3 vikur frá játtanarskrivinum, vátta, at hon/han vil gerast næmingur.
Ársætlan og tímatalva:
- Ársætlan verður handað næminginum við skúlaársbyrjan
- Tímatalvan verður løgd tilrættis við atliti at tørvi næmingsins og at hon sampakkar við skúlagongd ella arbeiði næmingsins.
- Miðað verður eftir, at hjálærugreinarnar eru í blokkum somu dagar, helst 2 ella 3 fastar dagar í vikuni.
- Nakrar lærugreinar eru verkætlanir og verður hetta boðað næmingum frá við skúlaársbyrjan ella við boðum á heimasíðu og telduskipan skúlans.
- Leiðarni á Musikkskúla miðnámi, saman við høvuðslærara, virkar sum vegleiðari og kontaktpersónur í ivamálum hjá næmingum ella foreldrum.
Tímatalva ( dømi )
Høvuðslærugrein 90 min Stakundirvísing
Klaver (hjálærugrein) 30 m Stakund.
Hoyrulæra 60 m Bólkaund.
Teori/Musikksøga 60 m Bólkaund.
Rútmiskt samanspæl 90 m Bólkaund.
Kamartónleikur 60 m Bólkaund.
Orkestur/Samanspæl 60 mVerkætlan Bólkaund.
SSR Verkætlan Bólkaund.
- Tímatalvan verður løgd tilrættis við atliti at tørvi einstaka næmingsins.
- Um næmingur í hjálærugreinum vísir góð evni, kann viðkomandi fara til endaliga roynd innan ásettu tíð.
- Møguleiki er at geva næmingum, ið hava fyri neyðini, eyka undirvísing í serligum lærugreinum
- Økt fyrireikandi undirvísing kann skipast, um næmingur ætlar at søkja um upptøku á lærdan tónlistarskúla.
- Undirvísing í vallærugrein kann skipast, um skúlin játtar hesum.


text:
Bjarnoyggin
Bjarnoyggin er syðsta oyggin í oyggjabólkinum Svalbarð. Bjarnoyggin varð funnin av hálendsku slóðarunum Willem Barents og Jacob van Heemskerk tann 10. juni 1596. Navnið kemst av, at bjørn varð sædd svimjandi nærhendis, tá oyggin varð funnin. Oyggin var óheft land, sokallað terra nullis til Svalbarðs sáttmálin í 1920 legði oynna undir norsk fullveldi. Bjarnoyggin, sum er millum norska meginlandið og Spitsbergen, er friðað burtursæð frá einum parti, sum hýsir einari veðurstøð. Endamálið við at friða umhvørvið á oynni er at varðveita sjófuglin og vistfrøðina sum heild.


text:
Elduvík
Elduvík er gomul bygd. Fyrstu ferð hon er nevnd, er í Hundabrævinum.
Bygdin verður nógv vitjað av ferðafólki. Har er sera vakurt og nógv at síggja.
Ein gongutúrur í vestara parti av bygdini, har kirkjan og gamli býlingurin eru, er sera hugnaligur.
Eisini er vert at ganga oman á lendingina, sum liggur eitt fitt petti uttan fyri bygdina.
Ein túrur millum gróthúsini í eystara parti av bygdini er áhugaverdur. Eitt kort, sum lýsir hvussu nógv gróthús vóru í gomlum døgum, er sett upp til tey vitjandi.


text:
10.01.2018 - Av: fp
Hvørjum bíða vit eftir?
Hví ólukkan hendir einki – hví fara partarnir ikki til samráðingar? Nú eru vit farin undir fimtu verkfallsviku, uttan at nakað røkist fyri eini semju. Tað er óhoyrt! Hvat skal til, fyri at partarnir taka støðuna í álvara, og sessast við samráðingarborið? Hvørjum bíða vit eftir - skal onkur liggja eftirá? Koma illa til skaða?
Nú barnaansingarstovnarnir ikki hava opið sleppa fólk ikki uttan víðari til arbeiðis, men mugu finna alternativar ansingarmøguleikar til børnini. Støðan kroystir og stressar bæði foreldur og arbeiðspláss, soleiðis sum endamálið við einum verkfalli eisini er, men neyvan er talan um at støðan er óforsvarlig, hóast hon er tvørlig.
Hjá teimum, ið hava sertørv, og teimum avvarandi er støðan ein heilt onnur. Her rakar verkfallið nógv meinari enn aðrastaðni. Hjá teimum snýr tað seg ikki ’bert’ um at børn upp til 10 ára aldur og teirra foreldur verða rakt, men fólk í øllum aldri og við øllum diagnosum, umframt teirra avvarandi. Barnaansingarstovnar, frítíðartilboð, og vard verkstøð eru stongd, sambýlir og búfelagsskapir eru annaðhvørt stongd ella koyra við so lágum blussi sum til ber, og nógvir skúlanæmingar við sertørvi sleppa ikki í skúla. 36 vaksin fólk eru koyrd út úr sínum egna heimi, vegna væntandi starvsfólk. Tey eru noydd at vera í útlegd hjá foreldrum og næstringum – ofta ímóti sínum vilja. Foreldur royna tað tey kunnu at fáa tingini at hanga saman. Oftast er støðan hjá barninum soleiðis, at ikki ber til at hugsa um alternativar ansingarmøguleikar, ella um at taka barnið við til arbeiðis. Hjá onkrum er talan um børn, ið krevja hjálp og stuðul alt samdøgri – tað klárar eingin einsamallur í longri tíð. Hjá øðrum eru foreldrini komin nógv til árs, og orka ikki uppgávuna.
Vit mugu sjálvandi virða spælireglurnar, ið eru, tá sáttmálaósemja er á einum fakøki – men tað er ikki í lagið at tær skipanir, vit hava rundan um hesar borgarar, ikki megna at verja teir ímóti sjálvsøgdum menniskjarættindum. Vit heita á partarnar at taka hesi viðurskifti við til samráðingarborið, soleiðis at vit ikki enda í hesi støðuni aftur.
Javni heitir enn einaferð staðiliga á partarnar um at fara til samráðingarborið sum skjótast, og fáa eina semju í lag. Sum støðan er nú eru tað fólk, ið bera brek, og teirra avvarandi, ið kenna størsta sviðan av verkfallinum. Okkara limir orka ikki meira!


text:
Status eftir ein langan mikudag.
Blandaður tvímansleikur byrjaði kl. 0900. Bæði føroysku pørini vórðu útsligin í bólkaspælinum.
Eftir tað spældu Henrietta Nielsen og Durita F. Jensen seg víðari í tvímansleiki hjá kvinnum.
Bæði pørini í tvímansleiki hjá monnum eru úti.
Hjá monnum í einmansleiki spældu Eyðun Ellendersen og Sveinur M. Nolsøe seg víðari. Pætur og Knútur gjørdust ov stuttir.
Hjá kvinnunum vann Henrietta sín bólk í single. Durita heldur ikki fram hesa ferð eftir at hava tapt tveir dystir innleiðandi og vunnið ein.
Borðtenniskappingarnar byrjaðu í morgun kl. 0900 (upphiting kl. 0800). Seinasti dysturin hjá føroyingunum í dag endaði tá klokkan nærkaðist 2000.
Kappingarnar halda fram ímorgin.


text:
3-ára sáttmálasemja er í dag gjørd millum Fíggjarmálaráðið, Kommunala Arbeiðsgevarafelagið og Pedagogfelagið.
Talan er um eina fíggjarliga skynsama semju, ið heldur seg innanfyri avtalaða lønarkarmin á almenna arbeiðsmarknaðinum fyri komandi 2 árini, men røkkur hartil eitt ár longur við einum varligum lønarvøkstri fyri hetta árið.
Semjan er grundað á semingsuppskot, ið varð lagt fyri partarnar eftir drúgvar samráðingar.
Semjan inniber fylgjandi:
Samlaði lønarvøksturin yvir 3 ár er 6,95%.
Hetta svarar til 1,45% afturat tí 2-ára lønarkarmi, ið avtalað varð við størsta fakfelagið á almenna arbeiðsmarknaðinum (Karmurin er íalt kr. 1.449 í mánaðarligari lønarhækking, sum svarar til uml. 5,5% samanlagt yvir 2 ár fyri limir hjá Pedagogfelagnum).
Triðja árið svarar sostatt til umleið 1,45% í lønarvøkstri.
Hartil verður eftirlønin hjá hjálparfólkum javnsett við eftirlønina hjá námsfrøðingum innan kommunala økið.
Eftirlønargjaldið hækkar sostatt úr 10% upp í 12%. Hetta svarar til ein samlaðan kostnað á 0,8% av karminum yvir 3 ár.
Eisini er avgjørt er, at tímalønt, sum í dag als onga eftirløn fáa, framyvir fáa eftirløn samsvarandi eftirlønarlógini, ið er 4% í 2018. Hetta svarar til ein samlaðan kostnað á 0,4% av samlaða karminum yvir 3 ár.
3-ára sáttmálatíðarskeið
Fíggjarmálaráðið og Kommunala Arbeiðsgevarafelagið ynsktu at gera eina 2-ára avtalu innan tann lønarkarm, ið varð avtalaður við størsta fakfelagið á almenna arbeiðsmarknaðinum í fjør.
Men semingsuppskotið legði upp til heldur at gera eina 3-ára avtalu, við meirkostnaði á 1,45% lønarhækking fyri 3. árið.
Við hesum heldur avtalan seg til avtalaða lønarkarmin fyrstu 2 árini, samstundis sum talan er um ein lágan lønarvøkstur 3. árið.
Tí tóku Fíggjarmálaráðið og Kommunala Arbeiðsgevarafelagið eisini undir við semingsuppskotinum.
Hjálparfólk
Nýggja lønartalvan merkir, at hjálparfólk fáa samanlagt 1.200 kr. í lønarhækking yvir 3 ár. Hartil fáa hjálparfólk, ið hava verið meira enn 2 ár á endastigi, eitt nýtt endastig.
Eisiini hækkar eftirlønargjaldið hjá hjálparfólkum úr 10% upp í 12%. Hjálparfólk við hjálparfólkaútbúgving úr útlondum fáa hartil eitt eyka lønarstig í lønartalvuni.
Partarnir hava eisini avtalað í felag at heita á Mentamálaráðið um, at kanna møguleikarnar fyri at fara undir at skipa eina útbúgving fyri hjálparfólk í Føroyum.
Námsfrøðingar
Nýggja lønartalvan merkir, at byrjunarlønin hjá námsfrøðingum hækkar samanlagt 1.300 kr. yvir 3 ár. Hesin lønarvøkstur veksur fyri hvørt stig, soleiðis at endalønin eftir 3 ár kemur upp á 33.063 kr.
Vøksturin í endaløn er sostatt rindaður av samlaða lønarkarminum. Í 2019 styttist lønarstigin, soleiðis at farið verður úr 16 árum niður í 14 ár frá byrjunar- til endastig.
Hartil er semja um, at virkast skal fyri, at skipa fleiri námsfrøðilig størv innan eldraøkið.
Tórshavn, 14. januar 2018
Fíggjarmálaráðið og Kommunala Arbeiðsgevarafelagið
Um tú veitst okkurt, sum VP ikki veit - skriva so til vp@vp.fo


text:
Sjeynda heimsmálið snýr seg um, at øll skulu hava álítandi, burðardygga og nútímans orku. Tá vit í ríka heimspartinum tosa um burðardygga orku, snýr tað seg oftast um, at vit skulu gevast at brúka kol og olju. Í staðin skulu vit brúka meira grøna orku frá sól, vindi og vatni. Men úti í heimi gera nógv húski enn mat yvir opnum eldi. Tá er avbjóðingin at gevast at brúka osandi pinnabrenni í køkinum, og heldur gera mat á el- ella gasskomfýri.
Síðan 2000 er tann parturin av fólki, sum úti í heimi hava atgongd til gass ella streym í køkinum, øktur 7%. Men samstundis er fólkavøksturin so ógvusligur, at nú eru fleiri fólk enn áður, ið gera mat yvir opnum eldi.
Fleiri fáa atgongd til streym
Hinvegin fáa støðugt fleiri fólk atgongd til streym. Ein orsøk er útbreiðslan av sólsellum, sum eru vorðnar bíligari tey seinastu árini. Saman við LED-perum, ið nýta lítlan streym, hevur hetta givið fólki, sum ikki búgva í stórbýum, ljós um kvøldarnar og næturnar. Børn fáa høvi at gera skúlating um kvøldarnar, og fólk kunnu fylgja við í tíðindunum í útvarpinum ella á snildfonunum, sum eru komnar nógv fram tey síðstu árini, eisini í teimum sera fátøku økjunum.
Er tað nakrantíð komið fyri, at einki ljós er heima, tá tú skalt lesa og gera skúlating? Kundi tú hugsað tær ein dag púra uttan streym? Hvørjar lutir hevði tú saknað fyrst, um streymurin reyk? Er tað ofta, at streymur fer?
Hygg eftir hesum yvirliti hjá SEV
Hvaðani kemur mesta orkan til tey orkuverk, sum vit hava í landinum?
7.1 Fyri 2030 verður tryggjað, at øll fáa álítandi og tíðarhóskandi orkutænastur fyri ein rímiligan kostnað
7.2 Fyri 2030 skal parturin av varandi orku í alheimsliga orkublandinum økjast, so tað munar
7.3 Fyri 2030 veður ferðin á ábótum í orkueffektiviteti um allan heim tvífaldað
7.a Fyri 2030 skal altjóða samstarvið økjast fyri at lætta um atgongdina til gransking í reinari orku og tøkni, eisini varandi orku, orkueffektivitet og framkomnari og reinari fossil-brennievnistøkni og fyri at virka fyri íløgum í orkuundirstøðukervi og reina orkutøknifrøði
7.b Fyri 2030 skal undirstøðukervið víðkast og tøknin verða dagførd fyri at útvega tíðarhóskandi og burðardyggar orkutænastur í øllum menningarlondum, serstakliga í teimum minst mentu londunum, smáoyggja menningarlondum og menningarlondum, sum ikki sleppa til sjógv, í samsvari við teirra ymisku stuðulsskráir


text:
Hvønn desember mánað í mong ár hava jólamenn vitja ymisk støð á Eysturoynni í sløkkiliðsbilum. Kunningarstovurnar á Eysturoynni skipa aftur í ár fyri hesum jólatiltaki, sum hevur verið sera væl umtókt bæði millum børn og vaksin.
Jólamenninir koyra kring oynna og spæla tónleik, og sjálvandi hava teir eisini okkurt gott við til børnini.
Tiltakið verður 10. desember og koyrt verður í tveimum bilum á hesum støðum:
Jólabilur 1
12:45 Funningur
13.30 Skáli
15.00 Toftir
16.00 Runavík
Jólabilur 2
12.45 Funningsfjørður
13.30 Oyndarfjørður
14.00 Hellurnar
15:00 Kambsdalur
15.30 Fuglafjørður


text:
Fjallgonga á Blankskála - myndir
mentan08-10-2018 - 23:36 - Jóanis Nielsen
Leygardagin vóru teir á fjalli á Blankskála, dagurin royndist væl, veðrið var av tí fagrasta og alt gekk væl í hond.Tað dróg nakað í sjóvnum, men tað gekk væl at fáa seyðin í bátin. Passaði væl við sjóvrfalli segði bóndin Bjørn Kalsø fyrr í kvøld - Vit eru liðug at reka, og fáast nú við at fletta segði syðradalsbóndin.
Bjørn Kalsø bóndi á Syðradali, segði við okkum á JN.fo, tá ið vit fyrr í kvøld fregnaðust um vekt, at seyðurin roynist hampuliga væl, tó var vektin eitt sindur betur á vestursíðuni (Blankskála) enn á eystursíðuni (Syðradali).
Av Blankskála verður skurðurin førdur við báti til Syðradals, tað var báturin Skuraklettur sum førdi seyðin, Skuraklettur gjørdi tveir túrar, tilsamans tóku teir gott 100 seyðir av Blankskála.
Myndirnar eru frá Bjørn Kalsø.


text:
Stella Polaris – SEMENT
Stella Polaris – SEMENT
Kappingin STELLA POLARIS hevur verið hildin nakrar ferðir fyri klassiskar tónleikarar. Fyrstu ferð í 2014. Stella Polaris verður nú víðkað til eisini at umfata rútmiskan tónleik, soleiðis at komandi fýra árini verður kappingin annaðhvørt ár fyri klassiskar tónleikarar og annaðhvørt ár fyri rútmiskar tónleikarar. STELLA POLARIS 2018 verður skipað saman við kappingini SEMENT.
Endamálið við kappingini er at eggja børnum og ungum at fáast við tónleik og at mennast sum tónleikarar. Kappingin tekur støði í tónleikalívinum í breiðari merking, bæði í musikkskúlahøpi og í tónleikalívinum í býnum.
Við at seta sjóneykuna á rútmiska tónleikapallin ynskir kappingin at geva sítt íkast til føroyska mentanarlívið, at vísa evnaríkum ungdómum størri ans, at vera fyrimynd fyri onnur ung, at staðfesta skapanargleði, menning og dygd, og at stimbra áhugan fyri rútmiskum tónleiki sum heild.
Luttøka
Tónleikarar, sum hava tilknýti til Føroyar, kunnu melda seg til kappingina, aldursmarkið er 25 ár. Tónleikarar mugu ikki vera fyltir 26 ár, tá kappingin verður hildin. Kappast verður í trimum aldursbólkum:
Um ein bólkur meldar til, er tað elsti limurin í bólkinum, sum avgerð, í hvørjum aldursbólki bólkurin hoyrir heima.
- Aldursbólkinum til og við 13 ár (ongin luttakari í bólkinum má verða fyltir 14 ár, tá kappingin verður hildin)
- Aldursbólkinum 14 til og við 17 ár (ongin luttakari í bólkinum má verða fyltir 18 ár, tá kappingin verður hildin)
- Aldursbólkinum 18 til og við 25 ár (ongin luttakari í bólkinum má verða fyltir 26 ár, tá kappingin verður hildin)
Um ov fáar tilmeldingar eru til ein av aldursbólkunum, loyva fyriskipararnir sær at gera tillagingar í aldursbólkunum.
Kapping
Kappingin verður skipað í tveimum umførum við innleiðandi umfari/umførum og finala. Einstaklingar/bólkar úr øllum aldursbólkum hava møguleika at kappast um at koma í finaluumfarið. Í fyrra umfarinum spæla luttakararnir eitt ella fleiri løg, sum sýna tekniskar og musikalskar førleikar luttakarans.
Longd á framførsluni í undanumfarinum kann í mesta lagi vera:
8 min í bólki 1 (til og við 13 ár)
10 min í bólki 2 (14 ár til og við 17 ár)
12 min í bólki 3 (18 ár til og við 25 ár)
Tað er aldurin á elsta tónleikaranum/einstaklingi í bólkinum, sum avgerð, hvørjum aldursbólki, bólkurin/einstaklingurin luttekur í, tá kappingin verður hildin.
Í bólki 1 skal í minsta lagi 1/3 av tilfarinum vera egið tilfar.
Í bólki 2 skal í minsta lagi 2/3 av tilfarinum vera egið tilfar.
Í bólki 3 skal í minsta lagi 2/3 av tilfarinum vera egið tilfar.
Dómsnevndin velur, við støði í øllum bólkum/einstaklingum, í mesta lagi 6 bólkar/einstaklingar at taka lut í finaluumfarinum (seinna umfarið).
Í finaluumfarinum spælir hvør bólkur/einstaklingur fleiri løg. Framførslan í finaluumfarinum er í mesta lagi 15 min til longdar.
Bæði undanumfør og finala verða skipað sum almenn tiltøk.
Kappingin hevur eitt standard “set up”, har til ber at leggja til við sínum egna. Kappingin stillar ljóðfólk at avgreiða framførslurnar og at ljóðblanda, bæði til undanumfør og til finaluumfarið.
Tilmelding
Tilmeldingin fer fram á netinum á heimasíðu Tórshavnar Musikkskúla www.tm.fo.
Luttakarar melda til í seinasta lagi ein mánað undan kappingini sum er 24 mars.
Tilmelding til Stella Polaris Sement er av.
Freisten var úti tann 24. mars 2018 kl. 24.00.
Virðislønir
Hesar virðislønir verða latnar.
Serligar virðislønir í aldursbólkinum til og við 13 ár
- Virðisløn DKK 3.000,-
- Virðisløn DKK 2.000,-
- Virðisløn DKK 1.000,-
Serligar virðislønir í aldursbólkinum 14 ár og til og við 17 ár
- Virðisløn DKK 5.000,-
- Virðisløn DKK 4.000,-
- Virðisløn DKK 3.000,-
Í Finaluni (seinna umfarið)
- Virðisløn DKK 20.000,-
- Virðisløn DKK 10.000,-
- Virðisløn DKK 5.000,-
Tey, sum koma í finaluna uttan at vinna 1. 2. ella 3. virðisløn, fáa virðisløn áljóðandi kr. 3.000,-
Aðrar virðislønir kunnu verða latnar.
Dómsnevnd
Í dómsnevndini eru 5 limir: ein útlendskur dómsnevndarformaður, eitt umboð fyri Sement, eitt umboð fyri Tórshavnar Musikkskúla, eitt umboð fyri áhoyrarar og eitt umboð fyri tónleikagreinina í breiðari merking.
Allar avgerðir hjá dómsnevndini eru endaligar.
Annað
Luttakarar syrgja sjálvir fyri gisting og møguligari ferðing í sambandi við kappingina.
Fyriskiparin hevur rætt til at gera upptøku av framførslunum til útvarps- ella sjónvarpsnýtslu uttan at veita luttakarum gjald fyri tað.
Fyriskiparar av kappingini eru vegna Musikkskúlanevnd Tórshavnar Býráðs V/ Eirikur Skála og vegna Sement, Rannvá Helenudóttir.
Avgreiðslu skrivstova er Tórshavnar Musikkskúli, Frúutrøð 1, Tórshavn.


text:
Á gallaveitsluni hjá kappróðrinum 31. juli á Viðareiði varð Vágs Kappróðrarfelag kosið ársins felag. Vágs Kappróðrarfelag er eisini eitt felag, sum hevur verið í stórari menning seinastu árini. Eyðkendu hvítu og svørtu bátarnir hava eisini verið sera sjónligir í ár, tí vælmannað hevur kappróðrarfelagið verið í ár.
Úrslitini gjørdist eisini góð. Vágs Kappróðrarfelag vann eitt FM-heitið, eina FM-silvur og eina FM-bronsu.
Úrslitini hjá Vágs Kappróðrarfelag róðrarárið 2018 var hetta.
Barnaróður dreingir
Nr. 1. Fiskurin – FØROYAMEISTARI
Nr. 4. Svalan
Barnaróður gentur
Nr. 9. Svalan (róðu bert ein part av árinum)
5 mannafør gentur
Nr. 11. Royndin fríða (róðu bert ein part av árinum)
5 mannfør dreingir
Nr. 4. Royndin Fríða
6. mannafør kvinnur
Nr. 2. Smyril – silvur til FM
10. mannafør
Nr. 3. Suðuroyingur – bronsu til FM (felags manning Vágs Kappróðrarfelag og Froðbiar Sóknar Róðrarfelag)


text:
Barnaverndartænastan í Vágum søkir eftir avloysara fyri skrivstovufólk
Lýsing13-06-2018 - 15:51 - Jóanis Albert Nielsen
Í sambandi við at eitt starvsfólk er í barnsburðarfarloyvi, verður søkt eftir einum dugnaligum skrivstovufólki, 30 tímar um vikuna. Starvssetanin byrjar skjótast til ber og endar 15. januar 2019.
Førleiki
Umsøkjarin skal hava skrivstovuútbúgving ella aðra samsvarandi útbúgving og góðan málkunnleika í føroyskum. Eisini er ynskiligt, at umsøkjari hevur royndir við 360 journalskipanini.
Persónlig førleikakrøv og royndir
Umráðandi er, at tann, ið settur verður:
-
hevur góð samstarvsevni, er nærlagdur og arbeiðssamur
-
er tænastuhugaður, fleksibul og hevur innlit í almennu fyrisitingini
-
eisini er ábyrgdarkensla ein eginleiki, ið vit virðismeta høgt
Løn og setarnartreytir
Starvið verður sett sambært sáttmála millum Kommunala Arbeiðsgevarafelag Føroya og Starvsmannafelagið.
Meira fæst at vita um starvið við at venda sær til Regin Johansen, leiðara, á telefon 794430 ella á teldupost regin@vaga.fo
Umsókn
Saman við viðmælum og upplýsingum um útbúgving, royndir og revsiváttan skulu vera Barnaverndartænastuna í Vágum, Hammershaimbsvegur 1, 360 Sandavágur, ella bvt@vaga.fo í hendi í seinasta lagi 27. juni 2018. Seturnarsamrøður verða hósdagin 28. juni 2018.


text:
“Sangir eru eitt slag av samrøðu, ið setir tankar í gongd um okkum sjálvi,” sigur Uni Arge í samrøðu við Sosialin, nú fyrsta fløga hansara við tólv popp- og fólkasangum kemur út.
“Tá man ger sovorið úr egnum barmi, leggur mann seg opnan og verður sárbærur. Men tað gerð tað bæði ræðandi og spennnandi, at vága eitt petti av sær sjálvum.”
Uni hevur eina góða og klára sangrødd, ið ótilgjørd andar av nærveru. Tað er mín fyrsta kensla tá eg hoyri Mitt í sjónum, sum er fyrsta fløguútgávan hjá Una Arge.
Sjálvur hevur hann gjørt allar tólv sangirnar, bæði orð og løg. Og hetta er ein sangfløga burturav. Sangir í tí vanliga týdninginum, vit kenna úr Grønu sangbók. Beint fram og uttan nakran háva.
Fragd fyri oyrað
Fyrsti sangur súkklar avstað, sum var hetta ein Grand Prix kapping, har Uni er dygst í hølunum á Søren Poppe og teimum í Rollo & King. Eitt bland av frískum country og føroyskum spælimanstónleiki á hásumri. Fylgispælið er fangandi og hvør smálutur hoyrist. Tilætlaðir smámunir í ljóðmyndini, frá rúmklangi til turrasta nærljóð, eru ein fragd fyri oyrað. Saman við skiftandi ljóðførum og avmáldum kórrøddum eyðkennir hetta alla fløguna, sum Niclas Johannesen framleiddi og Kristoffur Mørkøre ljóðblandaði.
Skal eg sjálvur syngja?
Frá apríl til oktober í ár hevur Uni Arge arbeitt við sangunum. ”Hvønn sang skal eg taka við og hvussu skal bygnaðurin vera, grundin og arrangementini, og ikki minst spurningurin, um eg sjálvur skal syngja ella lata onkran annan,” sigur Uni í viðtali nú fløgan er í búðunum.”So hvørt tað bleiv borðbart, kundi eg standa inni fyri at eg sjálvur sang. Áðrenn eg fór í gongd, stóð opið, um onnur enn eg skuldu syngja. Men tá ein sjálvur hevur gjørt sangirnar, vil mann gjarna sleppa at fortelja teir sjálvur. Soleiðis havi eg kent tað, hóast eg í útgangspunktinum ikki eri sangari, men bara skrivari og forteljari.”
Teksturin
Berandi vokalurin í fólkatónleiki byggir fyrst og fremst á skrivaða tekstin. Hetta er grundin og tann miðdepul, ið henda hevd hevur malið um, alt síðani fyrsta plátan varð skorin, Bob Dylan bleiv til og vit fingu egnar Vælferðarvísur. Í sínum einfeldni setur fólkatónleikur og poppur strong krøv, ið tung eru at lyfta, snøgga til og gera sangbær – við fynd. Tí júst hetta við fyndini meti eg sum fremsta krav til sang á plátu. Ein breitt málað stuttsøga, sum við høvdi, gørnum og eini krúllu á halanum, varir í tríggjar minuttir. Fulkomna náði eftir hesum leisti, finnur bert ein av teim tólv sangunum. Tað er Morgunin komin. Ein snøggur poppsangur, ið fær teg at halda ondini og minnast ungdómsdagar í leigaðum kamari í fremmandum býi. Ljóslivandi grípur Uni løtuna, sáar ein iva, men tekur so saman um. Jú, hon var har. Allur óttin, ið eyðkennir ungdómin, var púra uttan orsøk. Banalt, men soleiðis skal ein poppsangur skerast. Bravo, Uni!
Skrivihátturin
”Skrivhátturin hjá mær er ávirkaður av journalistisku bakgrundini. Og so havi eg ein abba og pápa eisini,” leggur Uni smírandi afturat og vil eisini nevna lærararnar í føroyskum, Steingrím Niclasen og Hanus Samuelsen, sum báðir hava verið hollir, tann tíð tað var. ”Men nú eg royni at fáa tekstin at rigga, hugsi eg um enska hugtakið complexity of simplicity, sum merkir at tað er fløkt at verða einfaldur. Og tað kan ofta taka langa tíð at koma har til, men tá tú so hevur skorið á bein, standa reglurnar stuttar og snøggar eftir og kunnu kanska virka banalar. Men tað verður harvið, tí eg haldi at tann truplasti kynsturin er mangan at skera inn á bein,” sigur Uni og vísir á at tekstur eisini sprettur úr persónligum viðurskiftum. ”Kenslur eru universellar. Kynsturin er at geva teim ein allgildugan dám, sum eisini kann siga øðrum nakað. Fyrr skuldi alt sparka til samfelagið; men sum man eldist verður mann meiri persónligur,” sigur Uni og nevnir at fleiri av tekstunum eru um at standa á vegamótum við ambivalentum kenslum, tá tú flytir teg millum tíðarskeið. ”Tað er tungt at sleppa tí gamla og kenda, men eisini ein lætti, tí tað sum tú fært afturfyri er nakað nýtt og ókent, sum kann verða meiri spennandi og sum kann menna teg.”
Tað persónliga
Tann sangur, har Uni leggur seg mest opnan, er ivalest ”Bert eitt lítið bil”:
Mangan er tað tungt at sita og stara
og kæra sína neyð um alt sum er
sovna inn í tómrúm og trákkast eftir løtum
sum einaferð birtu í teg lív
Hálvan metur við síðuna av mær
sjálvum aftur í dag
eg hugsi púra onki og skilji ikki hví
at eg púrt onki fái í lag
Samstundis sum hetta kundi verið besti sangur á fløguni, er hetta eisini hin mest ivasami. Tyngdur av óneyðugum klisjéum, dregur hann ov nógvar leiðir og er ov lítið avkláraður, tí fintan manglar. Her er eingin avsluttari, sum tey siga í fótbólti.
Ein uppsangur
Danski filmurin Festen skapti siðin við tveimum talum. Sama ger Uni á fløguni Mitt í sjónum. Men hann velur fyri okkum. Í staðin fyri at halda røðu, velur Uni at syngja ein Uppsang við tónleiki afturvið:
Fólk á smáum plássum hugsa mangan alt ov smátt
tey skræða seg um slag og halda onnur fyri spott
tey teska og tey tutla um alt tað tey hava sæð
og síggja ikki at tey onki annað fáa í lag
Hví køvist allur hugurin…
Retorikkurin hjá Una er kanska sterkastur í hesi sjangru. Her er sjalvt endamálið at skera inn á bein. Og tað lukkast. Men alla tíðina kenni eg á mær, at vit eru í skúla og hava føroyskt. Her eru ov nógvar bindingar til lesibøkur og skúla. Ja, kenni í støðum turra kritið úr skúlanum millum fingararnar. Og tað er óneyðugt. Men nú talvan er kritað, haldi eg, at Uni skal rista dustið av sær og sleppa øllum tvungnum lærum um rím og ørindi. Við orðunum hjá Heðini Brú kunnu vit lættligani siga, at Uni hevur fingið støðið og tað gott. Nú er tíðin komin at sláa gluggarnar frá.
Eydnukravið lokið?
Tey sum arbeiða í verkætlanum hava serligar máliskur. Eydnukrav rópa tey minsta markið fyri at verkætlanin skal eydnast. Innan í húsanum sigur Uni Arge, at “fært tú okkurt burtur úr bara einum av sangunum, fløvar tað mítt hjarta.” Við bert einum sangi við fullum stigatalið eydnaðist verkætanin til fulnar í mínum føri. Men eg haldi, at Uni setir eydnukravið í so lágt. Hetta merkir úrslitið, ið verður ov spakført og ivandi. Veit, at Uni hevur fleiri sangir í skuffuni. Henda fyrsta útgávan hjá Fa Uni Music, sum Expert ber út, hevur frámerkið UA01. ”Útgáva null tvey kemur, fái eg ikki null trý í karakteri fyri hesa,” sigur Uni.
Smakkdómarin
Hvør hevur sín smakk og karakter havi eg ikki givið í útvið tíggju ár. Eingin skal geva karakter, tí hin fyrsti taparin er nummar tvey. Øll eiga teirra karakter. Sum umbiðin smakkdómari fyri Sosialin, skulu míni subjektivu ráð verða, at Uni hvessir pennin og letur orðini bylgja nógv fríðari enn Mitt í sjónum. Tora at rógva seg í íður, krøkja í eitt hávahjarta og lata havsins penn føra okkum hagar journalistikkurin ikki røkkur. Tora at sleppa tí turrgelt staðfestandi journalistiska skrivingarlagnum og finn saft og kraft, sum hjá Hemingway, Springsteen, Lundell og kára p. Tað hevði klætt honum væl. Higartil er útgerðarfelagið hjá Una ov pent, fitt og avmált. Men gamaní, topptrimmað til okkara útvarpsbylgjur, sum - øllum til vildar - eru mitt í havinum.
Birgir Kruse, smakkdómari, Sosialurin 23. november 2007


text: Í gjárkvøldið var eitt innslag um Jóannis Kristiansen í sendingini Lyst í sjónvarpinum. Tað var systirsonur Leirvíksmálaran, Petur Martin Petersen, sum væl og rørandi greiddi Solby Christiansdóttir frá málaranum, ið eyðsýniliga kendi seg syndraðan millum tær vónir, sum pápin og samfelagið hevði til hann og hugin til list. Sjálvt uttan forstáilsi frá pápanum megnaði Jóannis Kristiansen at útbúgva seg, hann gekk á Niels W. Rasmussens málara- og tekniskúla í Keypmannahavn í 1941 og hjá myndahøggaranum Ib Schmedes í 1942 og síðani á kunstakademinum hjá Aksel Jørgensen, professara. Málningarnir hjá Jóannisi Kristiansen eru at síggja ymsastaðni í bankum og í Listasavninum. Teir eru lættir at kenna aftur tí málihætturin er sera konsekventur við sjónligum málistrokum, ið endurgeva flykrandi ljós. Eg hugsi, at hesin stílur kki minst hevur ávirkað ein málara sum Heðin Kambsdal, ið tó sameinir henda stílin við okkurt poppkent í sínum lýsingum av ymiskum kendum persónum, sum hann í málningunum plaserar onkrastaðni í vøkru náttúruni kring Fuglafjørð. Myndevnini hjá Jóannis Kristiansen eru somuleiðis stað- og siðbundin, hansara málningar kunnu í grundini tykjast eitt sindur gamaldags við skiftandi kvaliteti (hvørki av hesum er óvanligt), men innslagið um Leirvíksmálaran var rørandi og lat upp fyri kensluborna tómleikanum í fleiri av málningunum av bygdarløgum, bátum og landsløgum. Tað er nemandi at uppliva einsemið og tómleikan í myndunum og hoyra um royndina hjá listamanninum at koma til sættis við pápan. Ein tann seinasta myndin, Jóannis Kristiansen málaði, tá hann var deyðasjúkur, var við pápanum í huga. Tað var útróðrarbáturin hjá pápanum aftur av Norðhavinum við fullum seglum. Tað er ein andsøgn ímillum málaðu fegnu støðuna og ta sannroynd, at báturin er tómur. Síggið innslagið her:


text:
Tíðindaskriv
14.06.2018 - 11:23
Mentan > Mentan > Tónleikur
Okkara Sangbók kom út á fyrsta sinni í 2006 og hevur ikki verið at fingið nú í nøkur ár, men nú kemur Okkara Sangbók út aftur í dagførdum hami.
Í nýggju og dagførdu útgávuni eru tilsamans 267 sangir, harav 48, sum ikki vóru í útgávuni frá 2006 – bæði nýggjari og eldri. Føroysku sangirnir telja 211 tilsamans, meðan tað eru 56 útlendskir sangir, serliga enskir og norðurlendskir.
Sum nakað heilt nýtt verða myndir av øllum gittargrepunum vístir við hvønn sangin sær. Á tann hátt ber til at síggja, hvussu grepini í sanginum skulu takast uttan at blaða aðrastaðni í bókini. Sangur lyftir upp, og sangur sjóðar saman. Okkara Sangbók hevur sangirnar, sum okkum dámar at syngja saman her í Føroyum.
Í sambandi við at dagførda útgávan nú kemur út, verður almenn framløga í H. N. Jacobsens bókahandli fríggjadagin 15 juni frá klokkan 16. Livandi tónleikur verður at hoyra – sjálvandi við sangum úr Okkara Sangbók.
Øllum verður ynskt hjartaliga vælkomin til framløguna.
Vegna forlagið Sedur – Ernst S. Olsen og Signar í Homrum


text:
Page - Røkt av parykkum
Røkt av parykkum
Vegleiðing til røkt av fiburhár
Nýggja hárið hjá tær skal røktast á ein varligan hátt. Við at vaska og røkta á rættan hátt sikrar tú at tín parykkur heldur longri, bæði við glans og fyllu. Vit mæla tær til at fylgja hesari røktar vegleiðingini trin-fyri-trin, hvørjaferð tú vaskar títt nýggja hár.
Garantiið er bert galdandi um parykkurin hevur ein fabrikfeil, tí hevur tú sjálv/ur ábyrgd av at røkta parykkin rætt.
Seks minnisreglur
1. Altíð vaska hárið við køldum vatnið.
2. Tú mást ongantíð gníggja ella vinda tá tú vaskar parykkin, av tí at tað kann broyta formin á parykkinum. Hetta er serliga galdandi tá tú skolar ella turkar hárið.
3. Parykkurin skal altíð luftturka á einum parykkstativi aftaná vask. Nýtið ongantíð flamingohøvd ella annað líkanandi, tí tað oyðileggur smidleikan og sniði í parykkinum.
4. Lat ikki parykkin koma at hitakeldum, t.d brenniovni, stearinljós, damp frá kókandi vatn og ovnlok.
5. Nýt ongantíð fønara, krúllujarn ella slættujarn til parykkin. Nýt heldur ikki hárfarvu ella aðrar vørur við farvu í.
6. Sov ella hvíl teg ongantíð ímeðan tú ert í parykkinum, nýt í staðin nátthúgvu ella annað líknandi.
Til at vaska og røkta hárið viðmæla vit, at tú brúkar specialvørur, sum eru vælegnaði til vask í køldum vatni. Vit viðmæla seriuna frá Tony Owens:
Best er, at parykkurin altíð hongur á einum parykkstativi tá hann ikki er í brúk, tí so heldur hann snið og passform.
Vasking og røkt
• Við vanligum dagligum brúki skalt tú vaksa hárið minst einaferð um vikuna, um summarið ella við nógvum likamligum arbeiði, kann tað vera neyðugt at vaska hann oftari.
• Um tú brúkar parykktape mást tú fyrst taka tað av og gera reint har tape hevur sitið.
• Blanda uml. 2 hettufullar shampoo við 1 litur av køldum vatni og legg hárið í vatni við shampoo í . Lat hárið liggja í blot, í 2-5 min. Aftaná skolar tú hárið við køldum vatni, skola uppi frá og niður, so umgangst tú at hárið verður fløkt.
Fyri at varðveita smidleikan í hárinum, skalt tú brúka balsam aftaná hvørt vask.
• Aftaná tú hevur vaska parykkin blandar tú uml. 2 hettufullar balsam við ein litur av køldum vatni og leggur hárið í vatni við balsam í. Lat hárið liggja í blot í 5-10 min.
• Balsam skal ikki skolast úr hárinum. Legg bert hárið upp á eitt handklæð og trýst parykkin við handklæðinum, uttan at gníggja ella vinda.
• Tak nú í frontin/forsíðuna á parykkinum og rist hann varðliga.
• Aftaná setur tú parykkin á parykkstativi at luftturka. Tú mást ongantíð nýta flamingohøvd ella líkanandi til hetta.
• Tá hárið er turt viðmæla við, at tú brúkar 2-3 trýst av olju balsam frá Tony Owens, fyri at viðlíkahalda glansin í hárinum. Hald sprayið uml. 50 cm frá hárinum, so tað bert er støvið frá fibur oljuni sum rakar hárið.
• Brúka ein kamb sum hevur langt millum tennirnar ella eina bust at seta frisure.


text:
Barna- og ungdómsflogbóltur
Internt notat: Er okkurt sum skal lúkast her? Okkurt vorðið ov gamalt o.s.fr. ?
Kappingarreglur fyri yngri deildir (kidsvolley)
Kappingarbygnaður fyri yngri deildir:
Viðtikin á aðalfundinum 2012.
Fyri bólkarnar G/D 7-10 er galdandi, at spælarar kunnu spæla í eini deild, sum er í mesta lagi eitt stig lægri enn tann aldurin, sum spælarin hevur.
Í G/D 7-10 spæla gentur og dreingir í somu kapping og møguligt er at spæla við blandaðum liðum.
Í D12 kunnu gentur spæla við, tó skal ein drongur verða á liðinum. Hjá G12 kann ein drongur spæla við.
Kvinnuunglingar/mansunglingar skulu ikki vera fyltir 21 ár 1. januar í kappingarárinum.
Gentur/dreingir 16 skulu ikki vera fyltir 17 ár 1. januar í kappingarárinum. Tó kunnu øll í 10. flokki luttaka.
Gentur/dreingir 14 skulu ikki vera fylt 15 ár 1. januar í kappingarárinum. Tó kunnu allar/allir gentur/dreingir í 8. flokki luttaka.
Gentur/dreingir 12 skulu ikki vera fylt 13 ár 1. januar í kappingarárinum. Tó kunnu allar/allir gentur/dreingir í 6. flokki luttaka.
Gentur/dreingir 10 skulu ikki vera fylt 11 ár 1. januar í kappingarárinum. Tó kunnu allar/allir gentur/dreingir í 4. flokki luttaka.
Gentur/dreingir 9 skulu ikki vera fylt 10 ár 1. januar í kappingarárinum. Tó kunnu allar/allir gentur/dreingir í 3. flokki luttaka.
Gentur/dreingir 8 skulu ikki vera fylt 9 ár 1. januar í kappingarárinum. Tó kunnu allar/allir gentur/dreingir í 2. flokki luttaka.
Gentur/dreingir 7 skulu ikki vera fylt 8 ár 1. januar í kappingarárinum. Tó kunnu allar/allir gentur/dreingir í 1. flokki luttaka.
Kappingarárið er frá 1. juli til 30. juni.
Spælireglur fyri kidsvolley 2011/2012 (á donskum):
Level 0 (PDF)
Level 1 (PDF)
Level 2 (PDF)
Level 3 (PDF)
Level 4 (PDF)
Internt notat: Kann eg - hvussu - leggja PDF fílur inn?
Fundir og niðurstøður:
22/01-2012: Niðurstøður frá fundi um kappingar fyri yngri deildir | sum PDF
Fundur um eftirmeting av kappingini fyri yngri deildir - 10. mars 2012 - PDF
Fundarupplegg til Kidsvolley-fund í 2010 (PDF)
Hópin av tilfari um Kidsvolley er á donsku heimasíðuni www.kidsvolley.net
Kykmyndir um Kidsvolley (á donskum):
Introduktión:
Fleiri kykmyndir um Kidsvolley (á svenskum):
Intro | Level 0 | Level 1 | Level 2 (lata upp í nýggjum tab/vindeyga)
(Á hesum svensku kykmyndunum verður sagt at 3 "levels" eru í kidsvolley. Men á donsku heimasíðuni www.kidsvolley.net (og donsku kykmyndunum omanfyri) verður tosað um 6 "levels").


text:
Og verða vit ríkari tá, Føroyar?
Eg kenni tað soleiðis, at okkara land er í stjórnarloysi og kósloysi. Har bert hvør skal sæta sær, og tann sterkasti hava valdið. Har vit spjaðast sum fólk, og øll felags mál fyri tjóðina verða álað sundur.
Hetta eru ikki tær Føroyar, ið eg droymi um, at vit í felag kunnu byggja.
Hvønn dag royna vit at gera nakað ítøkiligt við tey einstøku málini, ið eru avleiðingin av hesi gongd.
Men tíðin er nú at seta teir stóru spurningarnar um, hvørjar Føroyar vit ynskja.
Frælst fólk í frælsum landi
Eg havi altíð verið brennandi tjóðveldismaður. Og tað er tí, at eg eri errin av at vera partur av tí rørslu og tí flokki, sum hevur hesa hugsjón sum fremsta mál í síni stevnu:
“Føroyska tjóðveldið verður stovnsett við fólkaræði í politiska, vinnuliga, sosiala og mentanarliga lívi landsins. Einki útlendskt vald eigur nakran rætt til ræði og ognir í landinum. (…) Heldur ikki eigur nakar einstaklingur ella nøkur serstøk stætt framíhjárætt til vald landsins og ognir. Føroyingar allir eiga somu samfelagsrættindi og hava somu samfelagsskyldur.”
Tað snýr seg altso um, at vit skulu verða javnsett sum tjóð millum aðrar í heiminum. Og at tað er amboðið og grundarlagið til at byggja einar Føroyar, har alt fólkið í landinum verða javnsett og hava somu rættindi og møguleikar. Hetta er treytað hvørt av øðrum.
Frælst fólk í frælsum landi – tað er málið og visjónin. Og tað er hendan hugsjónin, sum hevur flutt okkum fram á øllum økjum, og sum hevur betrað livikorini hjá øllum fólkinum.
Hvat krevst?
Skulu vit røkka okkara dreymum og málum, so krevst, at vit sjálv taka avgerðirnar og at vit sjálv standa til svars fyri teimum. Tað krevst, at vit sjálv byggja tann karm og ta grund, har vit hava fult fólkaræði og myndugleika hjá fólkinum her í landinum.
Tað krevst, at tað er heilt og fult okkara ábyrgd her í landinum at tryggja sosialt rættvísi og livikor til tey, sum tørva. At vit ongantíð góðtaka, at vit bert sæta okkum sjálvum, meðan onnur liva í fátækradømi – og siga, at pengar úr einum øðrum landi tryggja tað sosiala, meðan vit lata okkara egna ovurhonds ríkidømi enda á fáum hondum og fara av landinum.
Tað krevst at vit tora at gera nakað við tað blóðskeiva, at bankastjórar og politikarar fáa upp í 7000 krónur í skattalætta um mánaðin, meðan tann staka mamman, sum arbeiðir í Bónus, fær onki, men skal gjalda 10-12% eyka í skatti av síni egnu pensjón fyri at fíggja lættan hjá hinum.
Tað krevst, at vit frítt kunnu gera avtalur við onnur lond og felagsskapir. Tað krevst, at vit frítt kunnu menna okkara mál og samleika og kunnu taka lut undir egnum flaggi á heimsins pallum. Tað krevst, at vit kunnu gera og finna okkara egnu loysnir, ið hóska og rigga til hetta okkara egna samfelag.
Heimsins skeiva gongd
Vit liva í einum heimi, har tey stóru málini, hugsjónirnar, livikorini hjá fólki og avgerðirnar um framtíðina, sjáldan hava staðið so greið fyri okkum at gera nakað við.
Sonevnda fíggjarkreppan í heiminum varð grundað á eina ógvusliga eyðræning av fólki, náttúrutilfeingi og samfeløgum. Har altjóða fyritøkur og andlitsleysir grunnar kravdu ognarrætt og ræðisrætt til náttúrutilfeingið í øllum londum – ofta gjøgnum strámenn. Og at virðir, ið onnur høvdu skapt, vórðu flutt millum spekulantar í einum villum dansi. Kreppan bygdi á tað, at fremja ógvusligir umfordeilingar til tann ríkasta partin av fólkinum, økt gjøld til fjøldina og at taka sundur felags loysnir, fakfeløg og felagsskapir.
Gongdin síðani fíggjarkreppuna, hevur tíverri bygt á at brúka júst somu amboð, sum elvdu til kreppuna. Ógvusligar sparingar í felags vælferðartænastum hjá fólki og privatiseringar av felags ogn, meðan óteljandi milliardir av skattgjaldarans peningi eru sprænd í bankar og fíggjarstovnar. Júst sum gongdin var í Føroyum í 90’unum.
Og eftir fíggjarkreppuna er gongdin hildin fram enn grefligari. Ríkidømið í heiminum verður við ferð savnað á alt færri hondum. Í dag eiga 80 einstøk fólk í heiminum meira ríkidømi enn helvtin av øllum fólki í heiminum. Og eitt prosent av heimsins fólki eigur í dag meira ognir og inntøku, enn 90% av heimsins fólki eiga tilsamans.
Í millum tey sum búgva her í Føroyum…
At vit eisini í Føroyum endurtaka somu skipanir og politikk, er sjón fyri søgn. Nógv av tí politikki, ið hevur verið førdur seinastu árini, byggir á somu hugsanir um, at um nøkur fá sleppa framat virðunum og hava fyrimunirnar, so skal okkurt eisini dryppa niður til restina av fjøldini.
Í Føroyum veksur stættarmunurin ógvusliga við tí førda politikkinum. Og lata vit líkasæluna ráða, hava vit skjótt eitt samfelag, har nøkur fá prosent eiga meira, enn øll restin tilsamans. Altjóða fyritøkur leggja seg í alt størri mun á okkara tilfeingi, og virðini verða send av landinum.
Hóast vit hava methøgar inntøkur við tilfeingi og framúr fortreytir fyri búskaparvøkstri, so kunnu vit staðfesta, at lønarparturin av búskaparvøkstrinum minkar í mun til kapital- og ognarpartin. Minni kemur í umfar í samfelagnum, og meiri savnast á fáum hondum.
Eru tað hesar Føroyar, ið vit ynskja?
Vit kunnu spyrja við Frændum og Steintóri Rasmussen: “Og verða vit ríkari tá, Føroyar?”
Og vit kunnu svara við teimum: “Eg vildi at mítt ríkidømið so væl varð býtt, – í millum tey, sum búgva her í Føroyum…”
Tað ber væl til
Vit vilja einar sjálvstøðugar Føroyar, har tess fleiri fólk kunnu skapa, virka og liva við somu møguleikum og skyldum, tess ríkari og fjølbroyttari verða samfelagið og búskapurin. Tað er prógvað allastaðni í heiminum. Búskapur og búskaparvøkstur, sum byggja á stættarmun, ovurnýtslu, ovurtroyting av tilfeingi, fíggjarliga spekulasjón, veitingar uttanífrá og á, at virðini verða savnað á fáum hondum, skapar bert ójavna, afturvendandi kreppur og ger øll fátækari.
Vit eiga øll eitt tilfeingi á sjógvi og landi, ið ger okkum til helst heimsins ríkasta land. Og vit hava eitt samfelag, har tað ber til at skoða ígjøgnum og síggja avleiðingarnar av okkara gerðum.
Vit kunnu gerast ein fræls tjóð, ið liggur sum ein grønur miðdepil í Norðuratlantshavi, og har fólk hava sama frælsi at virka og liva.
Vit kunnu við okkara ófatiligu møguleikum skapa ríkiligt til øll – og vit kunnu standa fult á egnum beinum og taka okkara lut í heiminum.
Tað krevur bert, at vit ikki gerast áskoðarar og lata líkasæluna fáa fastatøkur á okkum.
Tað krevur, at vit standa fram og velja tær visjónir og hugsjónir, ið byggja tær Føroyar, ið vit ynskja skulu vera okkara og arvur hjá okkara børnum og eftirkomarum.


text:
Jógvan Hugo Gardar
11.10.2014 - 21:54
Belfast er ein ógvuliga niðurslitin býur. Roynt hevur verið at fáa gongd á býin við íløgum í millum annað eitt Titanic-savn, har ein kann síggja søguna um skipið sum sakk á sínum fyrsta túrið. Tað bleiv bygt í Belfast.
Men tá tú kemur út til har fólk búgva, til dømis í Ardoyne har katolikkar búgva, og Shankill har protestantar búgva, so sæst skjótt hvussu tunglyndi hevur fingið fastatøkur á íbúgvunum.
Býurin hevur í nógv ár verið býttur í partar har katolikkar búgva og har protestantar búgva. Aftaná tíðarskeiðið, sum tey kallað "the troubles" sum byrjaði seinast í sekstiárunum, so hevur man bygt gyrðingar og seinni múrar fyri at forða fyri samanbrestum millum átrúnarligu bólkarnar. Síðani 1997 hevur verið friðarligt í býnum, hóast tað av og á henda samanbrestir enn.
Sjónligast er sokallaði friðarmúrurin sum heldur katolikkar og protestantar frá hvørjum øðrum. Hesin friðarmúrurin er fleiri ferðir hækkaður fyri at tryggja at eldbumbur, grót og annað ikki verður blakað uppum. Á myndunum síggjast raðhús á katólsku síðuni sum liggja heilt uppat múrinum, har fólk hava bygt urtagarðar og altanir inni í jarnbúrðum, fyri at verja seg móti áganginum.
Føroyska A-landsliðið í fótbólti spælir í kvøld dyst móti Norður-Írlandi í Belfast.


text:
Latið inn hevur Jóna Maria hin Hós, 03/10/2013 - 20:59
Vit dansa saman við pensionistum í Dansfrøði leygarkvøldið 5. okt. kl. 22
Aftur í ár hevur landsfelagid hjá pensionistum heitt á okkum at hjálpa teimum vid tí føroyska dansinum í teirra ársveitslu. Henda veitslan verdur hildin eina ferd um árid, og fólk koma úr øllum landinum at luttaka. Vit í Tøkum Lætt hava verid vid fleiri ferdir, og tad hevur altíd verid sera hugnaligt.
Latið inn hevur Jóna Maria hin Sun, 15/09/2013 - 21:45
Latið inn hevur Anonymous (ikki váttað) hin Sun, 05/05/2013 - 14:35
Tøkum Lætt skipar Ebbe Skammelseøn
Latið inn hevur Anonymous (ikki váttað) hin Frí, 05/04/2013 - 18:34
Vit eru bodin í ársveitslu í Dali tann 13. apríl. Dali var fyrsta stad, sum Tøkum Lætt var og vitjadi, sum nýstovnad felag. Vit gleda okkum sera nógv.
Latið inn hevur toekum_laett hin Týs, 20/03/2012 - 14:48
Tórshavn 15. 10. 2012
Góðu limir
Ársaðalfundur okkara varð hildin í Skansastovu tann 3. oktober og væl av fólki var møtt.
Randi og Jóna stóðu fyri vali og vóru afturvaldar. Nevndin er sostatt tann sama, við Andreasi sum formanni, Randi kassameistara og Jónu skrivara.
Síður


text:
Meistaradeildin á flog aftur
ítróttur28-09-2018 - 13:58 - Jóanis Nielsen
Um vikuskiftið byrjar flogbóltsárið av álvara. Seinasta vikuskifti var FK-Cup í Havn, og har vóru øll Meistaradeildarliðini við. Fleyr vann kappingina hjá bæði kvinnum og monnum, so eingin ivi er um, at verandi greipuvinnarar úr Fleyr hjá kvinnunum ætla sær gullið aftur og eru tær, ið allar hinar skulu renna aftaná aftur hetta kappingarárið. At menninir í Fleyr so eisini vunnu, var kanska ikki so upplagt, men teir hava styrkt seg við útlendskum leikara og venjara, og tað tykist muna væl.
Dystirnir hetta vikuskiftið eru hjá kvinnunum hesir:
KÍF, sum nú í fleiri umførum hava ligið framvið bæði í steypakappingini og landskappingini taka á heimavølli ímóti einum ungum Mjølnir-liðið. Hetta er dystur, ið KÍF skal vinna og helst greitt fyri at prógva, at tær hetta kappingarárið kunnu vinna seg heilt fram í oddin.
Í hinum dystinum tekur TB ímóti Drátti. Bæði liðini høvdu heldur vánaliga landskapping seinast, og skulu bæði feløgini helst standa seg betur hesaferð.
Hjá monnunum er fult umfar, og føroyameistararnir úr ÍF fara til klaksvíkar at dystast við Mjølnir, sum endaði nr. 2 seinasta kappingarár. Júst Mjølnir kemur til hetta kappingarárið nógv styrkt við útlendskum leikandi venjara og so hava teir eisini fingið fatur í helst besta leikara seinastu nógvu árini. Nevniliga Trygva Hansen úr ÍF. Hetta ger, at Mjølnir í ár kemur at vera favorittur til gullið frá byrjan, og teir kunnu so hóskandi prógva tað ímóti verandi føroyameistarum leygardagin.
Hin dysturin er ímillum SÍ og Fleyr, og hesir dystir plaga at vera tættir og spennandi. SÍ byggir framvegis á ungar og sera evnaríkar leikarar, har Fleyr hevur eina heldur breiðari samanseting millum ungar og royndar leikarar. Út frá FK-Cup er Fleyr favorittur, men SÍ í Sørvági er ongantíð lætt, so væntast kann javnur og spennandi dystur.


text:
- Tíðindi, mentan og ítróttur
Fara nú at samráðast um avloysaraskipið
Tak niður
Strandferðslan fer nú at samráðast við norsku skipasmiðjuna, sum skal smíða nýggja avloysaraskipið.
Løgtingið samtykti fríggjadagin lógina um avloysaraskipið og uppskotið um 16 milliónir krónur í eykajáttan til Strandferðsluna.
Skipið verður mett at kosta tilsamans 34 milliónir, og tað verður eftir ætlan liðugt um eitt ár. Hinar 18 milliónirnar verða játtaðar í 2019.
Skipið skal m.a. verða tøkt á Fugloyarleiðini, um neyðugt verður at taka Rituna úr siglingini, men fugloyingar halda ikki, at tríkiljan er egnað til ta farleiðina.
Hilmar Eliasen, stjóri á Strandferðsluni, sigur, at skipakøn fólk á Strandferðsluni hava roynt slíkar tríkiljur í Noregi, og tær roynast sera væl.
Strandferðslan ætlar eisini at kunna meiri um nýggja avloysaraskipið, sigur hann.
Sí eisini


text:
- Tíðindi, mentan og ítróttur
Illa rakt av verkfallinum
Tak niður
Tað er ørkymlandi at vera avvarðandi hjá illa sjúkum, nú verkfallið hjá sjúkrarøktarfrøðingunum enn einaferð er hert. Tað ásannar Marita Klein Joensen, eftir at omma hennara fekk eina heilabløðing fyrr í mánaðinum.
Omman gjørdist lamin og varð innløgd á B7 á Landssjúkrahúsinum, men so kom verkfallið og omman mátti flytast av deildini. Ætlanin var at senda eldru kvinnuna til Suðuroyar, men lukkutíð fyri tey avvarandi, bleiv hendan avgerðin broytt, og omman varð flutt á Klaksvíkar sjúkrahús, so familjan kundi vera hjá henni mest møguligt.
Sí eisini


text:
Lag: James McGranahan
Týtt: Victor Danielsen
1. Kemur tú í kvøld til Jesus,
sum eymt teg elskar, sig?
Hann vil teg fegin frelsa
og geva lív og frið;
tína synd tað av kann tváa,
Guds Sonar dýra blóð;
áh, lít nú á hans lyfti,
tey geva hvíld og ró!
Niðurlag:
Vilt tú koma heim í kvøld,
vilt tú koma heim í kvøld?
Kemur tú í kvøld til Jesus
út úr myrkri inn í ljós?
Vilt tú koma heim í kvøld,
vilt tú koma heim í kvøld
til tín Faðir, sum teg elskar –
vilt tú koma heim í kvøld?
2. Kemur tú í kvøld til Jesus?
Hann bíðar eftir tær;
nú drála ikki longur,
ei longur burtur far!
Vilt tú nú teg lata frelsa
og líta á hans orð?
Kom, meðan enn hann kallar,
og set teg við hans borð!
3. Kemur tú í kvøld til Jesus?
Sig, sig, hví drálar tú?
Nóg leingi vart tú burtur –
ver kvikur, kom kom nú!
Í heiminum er órógv
og synd og sorg og neyð,
og síðan deyði, dómur –
kom tí, sum Gud tær beyð!


text:
Ísak frá Oddhóli
(trýst á navni fyri nærri kunning)
Ísak er 1. verðlønahestur, 4. gongdur, stórur, við góðum rørðslum og hevur sera gott sinnalag.
Jón Forseti fra Hvolsvelli
Gustur frá Lækjarbakka
(trýst á navni fyri nærri kunning)
Gustur er 1. verðlønahestur, 4. gongdur, við góðum rørðslum og hevur sera góðan vilja.
(trýst á navni fyri nærri kunning)
Jón Forseti (eisini róptur Nonni) er 4. gongdur við góðum rørðslum og hevur eitt fantastisk sinnalag.
(trýst á navni fyri nærri kunning)Biskup hevur roynst væl í gongulagskappingunum hjá FÍF, har tað er blivið til fleiri premiðir í báðum greinum.
(trýst á navni fyri nærri kunning)
þór hevur roynst sera væl í gongulagskappingunum hjá FÍF, bæði í tølt og fjórgongd, hann hevur verið føroyskur meistari í bæði í tølt og fjórgongd.
Hárekur er vælgongdur hestur, og hevur roynt sínar fyrstu kappingar, sum bert 5 ára gamal !
Pensil er undan 1. verðl. hesti
Strákur er ungur vælættaður 4. gongdur hestur !
Neisti(trýst á navni fyri nærri kunning)Eigari: Kári Hentze
Neisti er íslenskur fjórgongdur hestur, og hevur hann roynst sera væl í gongulagskappingunum hjá FÍF, bæði í tølt og fjórgongd. Neisti hevur millum annað verið føroyskur meistari í fjórgongd 2004.
Undan Neista eru komin 4 fyl (2005). Ongin teirra er komin til ríðinga aldur.


text:
Bygningar skulu gerast soleiðis, at nýtslu-, trygdar-, haldgóðsku- og heilsuligu viðurskiftini eru nøktandi. Arbeiðið skal gerast handverksliga rætt. Tilfarið, ið brúkt verður, skal vera gagnligt til endamálið.
Eitt byggiarbeiði er fullgott greitt úr hondum, tá tað, umframt vissu fyri haldgóðari styrki, støðufesti og heilsuligum viðurskiftum, eisini fevnir um verju ímóti skaðadjórum, so sum rottum o.ø.
Ásetingarnar fevna eisini um byggitíðina, har arbeiðið eigur at verða skipað soleiðis, at byggingin er trygg, meðan bygt verður, íroknað, at byggingin ikki rapar og tílíkt.
Samlaða bygningskonstruktiónin skal vera lufttøtt við atliti at orkunýtsluni, sí kap. 7, Orka.
Bygningskonstruktiónir skulu dimensjónerast og gerast soleiðis, at tær kunnu standa ímóti øllum vanligum statiskum og dynamiskum ávirkanum.
Atlit at øðrum viðurskiftum, sum t.d. ljóð- og brunaviðurskifti kunnu eisini vera dimensjónerandi.
Planering skal gerast á tryggan hátt, so skaðar ikki henda orsakað av flytingum í lendinum.
Planering undir kloakk- og veitingarleiðingum, grundstøðinum o.tíl. skal gerast so, at tað er haldgott og frosttrygt.
Í sambandi við frosttrygging av undirstøðinum eiga loysnirnar at vera so mikið góðar og álítandi, at frosttryggingin heldur so leingi, bygningurin stendur.
Serlig atlit skulu takast at brattlendi.
Tekjur og ervaljós skulu gerast soleiðis, at tað ikki er møguligt at detta niður ígjøgnum tekjuna/ervaljósið.
Við ráðlegging, prosjektering, útbjóðing og gerð av bygningskonstruktiónum skulu átøk gerast, sum, við atliti at veðurlagnum, eru neyðug fyri at gera eitt fullgott arbeiði.
Ásetingin er m.a. við til at tryggja, at vátt og vætuviðkvæmt tilfar, og tilfar og bygningslutir við blámusoppi ikki verður innbygt. Tað kann t.d. gerast soleiðis, at byggingin fer fram undir fullkomnari verju fyri regni o.ø. og hóskandi varðveitslu av byggitilfari. Ein hóskandi góðskutryggingarskipan hevur eisini stóran týdning í hesum sambandi.
Virkiskravið kann t.d. verða lokið við:
Bygningskonstruktiónir og byggitilfar mugu ikki innihalda vætu, sum, tá flutt verður inn í bygningin, kann hava við sær vanda fyri vøkstri av blámusoppi.
Kravið er við til at minka um vandan fyri, at flutt verður inn í ov ráligar bygningar og vandan fyri vøkstri av blámusoppi. Hetta er galdandi fyri bæði nýbygging og umbygging. Tá hættisliga vætuinnihaldið í tilfarinum verður greinað, eigur atlit eisini at takast at møguligum yvirflatuskitti. Kravið eigur at síggjast í samanhangi við stk. 5.


text:
Tað er sera stórur áhugi fyri málningaframsýningini, sum KFUM- skótarnir við Løkin í Runavík skipa fyri. Framsýningin verður á páskum og longu nú hava heili 27 listafólk boða frá luttøku við umleið 125 málningum, men enn er møguleiki at útstilla á framsýningini, freistin at melda seg til er 01. apríl.
Málningaframsýningin er opin fyrsta og annan páskadag frá kl. 15.00 til kl.19.00
Tey ið ynskja at fáa meira at vita um málningaframsýningina kunna venda sær til Adrian Dalsá ella Harry Knudsen, sum hava ábyrgdina av listafólkunum.
Peningurin ið kemur inn frá tiltakinum, fer óskerdur til bygging av nýggjum Skótahúsið í Runavík.


text:
Tað er áhugavert at hyggja eftir hvussu broytingarnar eru seinastu tíggju árini.
Talið av løntakarum er at kalla óbroytt, frá 24.838 í mai 2006 til 25.195 nú. Vøksturin er 357, sum svarar til eina broyting upp á 1,4%. Verður hugt nærri eftir vinnugreinunum, sæst tó at broytingarnar eru stórar.
Í fiski- og alivinnuni vóru tað næstan 5.000 løntakarar fyri tíggju árum síðani, og tað eru 1.000 fleiri enn tað eru í dag, minkingin er 18,9%.
Tað hevur verið stór minking í fiskiskapi og fiskavøruídnaði, 900 færri fiska og 685 færri arbeiða við fiski á landi. Hinvegin hevur alivinnan tikið ímóti nógvum fólkum seinastu 10 árini. Í alivinnuni vóru 306 løntakarar í 2006 og tíggju ár seinni var hetta trýfaldað til 931.
Tað er ongin broyting í byggivinnuni, tað eru 200 færri í øðrum ídnaði, tað er framleiðsla av matvøru, tóvøru o.a. men bygging og smiðjur hava 200 fleiri.
Í privatu tænastuvinnunum er samlaða framgongdin 3,3%, frá 8.210 til 8.483. Tað eru serliga vinnugreinarnar postur og fjarskifti saman við figging og trygging, sum hava havt stóra afturgongd.
Í posti og fjarskifti arbeiddu 609 fólk í 2006, nú tíggju ár seinni eru næstan 40% av størvunum horvin, og eftir eru 382 fólk. Fígging og trygging høvdu 888 løntakarar í 2006 og er hetta tódnað til 708 nú, afturgongdin er 20%. Hinar tænastuvinnurnar hava nærum allar havt vøkstur, eitt nú er sjóflutningur vaksin 38,7%, so tað nú eru 1.000, sum fáa løn har, meðan gistihús- og matstovuvirksemi er vaksið 31,8%.
Størsta vøksturin síggja vit í almennum tænastum. Í 2006 fingu 8.176 fólk løn fyri almenna tænastu, og hetta vaks 12,4% yvir tíggju ár, so nú eru 9.194 løntakarar í almennari tænastu. Munurin er 1.017 løntakarar. Nærum allur vøksturin er hjá kommunum og ríkið. Í 2006 fingu 2.619 løn frá kommununum ella ríkinum, tíggju ár seinni var tað 3.467 fólk. Vøksturin er 848 fólk ella 32,4%.


text:
Bloggur
9. august 2017
So er summarið farið at halla, og eitt nýtt skúlaár stendur fyri durum. Fyri meg fer ein partur av skúlaárinum ikki bert at snúgva seg um læraraleiklutin, men eisini næmingaleiklutin – og ikki teir fittu frísku og forvitnu ungu næmingarnar, men um meg sjálva sum næming.
Meðan føroyskt á linju vísti seg at vera ein góð avgerð, var minni skilagott at velja námsfrøðiliga leiðslu sum linjulærugrein, tí tað vísir seg, at hon ikki verður sædd sum nakað serligt – í øllum førum ikki, tá talan er um fakligar førleikar, tí hvør vil hava lærara við førleika í námsfrøðiligari leiðslu, tá tørvur er á lærara við førleika í t.d. ítrótti ella náttúru og tøkni, so nú gongur leiðin aftur á setrið, har ein nýggj linjulærugrein skal fáast í hús.
At hugsa við hjartanum heldur enn við heilanum, er ikki altíð tað skilabesta, og tað var tað so ikki í mínum føri, tí umframt at hava alsk til føroyska málið, so brennur ein partur av mær eisini fyri námsfrøðini, og tað var júst orsøkin til, at eg valdi hasa linjuna.
Tað var sjálvandi ynskiligt, at til bar at taka 3 linjulærugreinar, tá eg var undir útbúgving, og tað var eisini tosað um tað fleiri ferðir næminganna millum. Tíbetur er tað nú broytt soleiðis, at næmingar, sum byrjaðu í 2016, hava møguleikan til júst hetta. Tað fegnist eg um. Áhugavert hevði verið at vitað, hvussu undirvísingin nú er skipað – í mun til áðrenn! Hvat má t.d. víkja fyri at fáa pláss til júst hetta? Er tímatalið hækkað, ymsu skeiðini stytt, løgd saman o.s.fr., men tað finni eg nokk útav, nú eg aftur verði knýtt at læraraútbúgvingini.
Eisini hevði verið áhugavert um t.d. námsfrøðilig leiðsla varð flættað inn í útbúgvingina – í øllum førum partar av henni, so øll fingu gagn av hesum, sum fyri mín part var árið, eg fekk mest burturúr, har eg mentist mest persónliga, um enn nógv av tí ikki gav meining, fyrr enn eg kom út á arbeiðsmarknaðin.
Herfyri vóru vit báðar møðgurnar á matstovu, har vit fingu 10 ymisk sløg av mini-burgarum at velja ímillum, allir serstakir og við ymiskari fyllu. Aftaná at hava lisið og tosað aftur og fram um alt hetta kenda og minni kenda, sum hesir á kortinum leskiligu burgararnir høvdu í sær, valdu vit við góðum treysti at taka kjansin og bíleggja 2 stk. av tí meira kenda og 1 stk. av tí minni kenda hvør. Tá av tornaði, lá meginparturin av tí meira kenda eftir. Tá kom mær til hugs hetta við ikki at tora nakað nýtt, men helst velja tað ein kennir best og kennir seg tryggast við. Tað bilar ikki at tora eitt sindur, so tað fari eg bara at gera.
Og ja, avbjóðandi, styrkjandi og gevandi, vænti eg so avgjørt tað verður, so hvat kann ganga galið! Nú fáa vit at síggja, hvussu leikur fer, og um eg kanska havi okkurt heilt øðrvísi at blogga um, tá heystið nærkast!
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Pipar & Salt
Pipar & Salt er heitið á skemtisendingum, sum vinmenninir Jákup Veyhe og Sjúrður Skaale hava gjørt seinastu árini. Eisini hava verið live-framførslur í Norðurlandahúsinum og aðra staðni í Føroyum. Eftir at Sjúrður Skaale fór uppí politikk og varð varldur inn á Føroya Løgting, hildu teir báðir pausu við felags undirhaldi teirra "Pipar og Salt". Jákup Veyhe helt tó fram einsamallur at skemtast. Í 2011 fór Sjúrður Skaale burturúr Tjóðveldi og stutta tíð seinni, á Jóansøku á Tvøroyri 26. juni 2011, fóru teir aftur á pall at framføra teirra skemt undir heitinum "Pipar og Salt". Tjaldið á kaiini á Tvøroyri var fult av fólki. Seinni framførdu teir so aftur fyri fullsettum húsi í Norðurlandahúsinum í Havn.[1]
Keldur[rætta | rætta wikitekst]
Slóðir úteftir[rætta | rætta wikitekst]


text:
Tróndur Arge 29.10.2013 (09:24)
Heðin Askham nýggjur venjari hjá HB
Havnar Bóltfelag boðar í dag frá, at felagið hevur sett Heðin Askham sum nýggja høvðusvenjara í felagnum. Heðin hevur verið venjari hjá NSÍ í seinnu hálvu av hesum kappingarárinum. Hann hevur sagt við in.fo, at hann fyrst og fremst fór at tosa við NSÍ.
Oddbjørn Joensen hevur í ár vunnið FM við HB, men tað er ikki nokk til at halda fram í starvinum. Oddbjørn hevur annars víst áhuga fyri at halda fram, men hesum hevur HB ikki havt áhuga fyri. Tað er einki nýtt í tí. Tað hava síðani 2002 verið 14 venjarar ella venjarapør í HB.
Heimasíðan hjá HB skrivar soleiðis:
Hóast Oddbjørn Joensen megnaði at gera HB til Føroya Meistarar 2013, hevur nevndin í felagnum valt ikki at leingja um samstarvið. Ístaðin er trý ára sáttmáli gjørdur við Heðin Askam, ið nú kemur at hava ábyrgdina av besta liði okkara.
Oddbjørn var undan hesum kappingarárinum settur høvðusvenjari við Fróða Benjaminsen sum hjálparvenjara.
Vit eru kedd av at skula staðfesta, at samstarvið ikki heldur fram. Nevndin er komin fram til hesa støðuna, og tað er av virðing fyri báðum, vit velja at koma út við hesi fráboðan nú, sigur Finnbogi Arge formaður í HB.
Samstarvið við Oddbjørn hevur verið fyrimyndarligt og staðfestingin er, at vit í ár hava vunnið okkara 22. Meistaraheiti.
Frá Havnar Bólfelag skal ljóða ein stór og hjartans tøkk til Oddbjørn fyri alt hann hevur givið felagnum higartil, og vónandi fara vit at síggja hann aftur.
Heðin Askham, ið verður nýggi høvðusvenjari felagsins, hevur verið víða um og er helst ein av bestu venjarakapasitetur ið Føroyar hevur fostrað. At hann so bæði hevur traðkað barna-, ungdóms- og vaksnamannaskógvar í HB-húsinum er avgjørt ein góður fyrimunur.
Vit ynskja Heðin Askham hjartaliga til lukku við trý ára sáttmálanum og gleða okkum almikið til at síggja okkara bestu við Heðini sum venjara.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Kunngerð varð lýst fyri viku síðani, ið skal steðga skjóttgangandi bátum at sigla kring ramsar-økini.
Tað er vorðið eitt vanligt ferðatilboð til ferðafólk at fara við skjóttgangandi bátum kring landið. Serliga hevur tað verið vanligt, at sigla undir fuglabjørgum, men frameftir verður bannað at sigla við skjótari ferð undir Nólsoy, Mykines og Skúvoy í ávísum tíðarskeiði av árinum. Hesar oyggjar eru ramsar oyggjar, og í nýggjari kunngerð verður bannað at sigla undir ramsar-oyggjunum frá 15. apríl til 31. august.
Ramsar ætlanin er ein altjóða ætlan at verja náttúrulív. Føroysku oyggjarnar Nólsoy, Skúvoy og Mykines vórðu allar fevndar av sáttmálanum, tá ið Føroyar skrivaðu undir hann fyri nøkrum árum síðan. Oyggjarnar eru sokallað ramsar øki, og landið hevur bundið seg til at verja fuglin í økjunum serliga væl.
Eftir nýggju kunngerðini verður bannað at sigla skjótari enn 8 fjórðingar nærri enn 500 metrar at landi frá 15. apríl til 31.august. Samstundis verða vatnskutarar bannaðir nærri enn 500 metrar úr landi, eins og tað verður bannað at halda óneyðugan gang nærri enn 500 metrar undir landi eitt nú við hørðum tónleiki. Tað er landsstýriskvinnan í heilsu- og innlendismálum, ið hevur latið kunngerðina úr hondum.
Undantaksloyvi eru givin til skip í fastari rutusigling til oyggjarnar, men tey skulu eisini sambært kunngerðini halda reglugerðina í mest møguligan mun. Vatnskutarum verður veitt undantaksloyvi í samband við sigling, ið skal tryggja skip og bátar ella at bjarga mannalívum.


text:
Eg veit ikki um tit hava varnast, men undir hvørjari grein standa nøkur tags, ella evnisorð, ið vísa til evni, ið eru nevnd í tekstinum. Trýstir man á orðið kemur man inn til eitt yvirlit yvir allar greinir, ið fáast við hetta evnið.
T.d. er 20 greinar um “seks“, tá er sjálvandi henda eisini tald við. Annars ber til at síggja yvirlit yvir tags yviri í høgru síðu av heimasíðuni, um man trýstir á Tags uppi yvir recent posts. Tey størstu orðini eru tey mest brúktu.
Og har kann man í løtuni staðfesta, at tað eg skrivi mest um er Danskan tónleik(38), Politikk(70), Rokk(78), Popp(45) og Summarfestivalin(64), sig so tað.


text:
Fyrsta Mósebók, kapittul 16
Hágar og Ísmael
v1
Sárai, kona Ábrams, føddi honum eingi børn; men hon átti egyptiska trælkonu, Hágar at navni.
v2
Sárai segði nú við Ábram: «Sí, Harrin hevur noktað mær gitnað; men gakk tú inn til trælkonu mína; kanska eg kann fáa avkom av henni!» Og Ábram lýddi Sárai.
v3
Tá tók Sárai, kona Ábrams, Hágar, hina egyptisku trælkonu sína, eftir at Ábram hevði búð tíggju ár í Kánáanlandi, og gav manni sínum Ábrami hana sum konu.
v4
Hann gekk tá inn til Hágar, og hon varð við barn; men tá ið hon kendi á sær, at hon var við barn, bretti hon sær ímóti húsfrú síni.
v5
Tá mælti Sárai við Ábram: «Tann órættur, ið mær er fyri, komi yvir teg! Eg legði trælkonu mína í favn tín; og nú, ið hon sær, at hon er við barn, brettir hon sær upp ímóti mær; Harrin dømi millum mín og tín!»
v6
Men Ábram svaraði Sárai: «Trælkona tín er í tínum valdi; ger við hana, sum tær lystir!» Tá fór Sárai so illa við henni, at hon flýggjaði frá henni.
v7
Men eingil Harrans fann hana við vatnlindina í oyðimørkini, við lindina á vegnum til Sjúr.
v8
Og hann mælti: «Hágar, trælkona Sárai, hvaðan kemur tú, og hvar ætlar tú tær?» Hon svaraði: «Eg eri flýdd frá Sárai, húsfrú míni.»
v9
Eingil Harrans segði við hana: «Vend tú heim aftur til húsfrú tína og gev teg undir vald hennara!»
v10
Og eingil Harrans segði við hana: «Eg skal gera avkom títt so fjølmangt, at ikki skal fáast tal á tí vegna fjøld tess.»
v11
Framvegis segði eingil Harrans við hana: «Sí, tú ert við barn og skalt føða son; hann skalt tú nevna Ísmael; tí at Harrin hevur hoyrt neyðarróp tíni.
v12
Hann skal vera maður líkur villiasna; hond hansara skal vera ímóti hvørjum manni, og hvørs mans hond ímóti honum; hann skal ikki víkja fyri nøkrum av frændum sínum!»
v13
Men Harranum, sum við hana hevði talað, gav hon navnið: Tú ert Guð, sum sært. Tí hon segði: «Havi eg hómað hann, ið sær meg?»
v14
Tí eitur brunnurin Lákai-Roi brunnur; hann er millum Kádesj og Bered.
v15
Og Hágar føddi Ábrami son; og Ábram nevndi sonin, sum Hágar føddi honum, Ísmael.
v16
Ábram var áttati og seks ára gamal, tá ið Hágar føddi honum sonin Ísmael.


text:
Italskt mál
Italskt (italiano) er eitt romanskt mál, sum hoyrir til bólkinum av indo-evropeiskum málum. Málið verður tosað av umleið 70 milliónum. Tað verður fyrst og fremst talað í Italia, men harumframt eisini í 29 øðrum londum. Italskt er alment mál í Italia, Sveis, San Marino, Slovenia, Vatikanstatinum, Istria (Kroatia) og í ES.
Mállæra[rætta | rætta wikitekst]
Italska málið hevur tvey kyn: kallkyn og kvennkyn. Navnorð ið enda við -o eru sum oftast kallkynsorð, meðan navnorð ið enda við -a, sum oftast eru kvennkynsorð. Navnorð ið enda við -e kunnu antin vera kallkynsorð (umleið 70 %) ella kvennkynsorð (umleið 30 %). Navnorð ið enda við -o og -e enda við -i í fleirtali, meðan kvennkynsnavnorð ið enda við -a fáa endingina -e.
Sagnorð[rætta | rætta wikitekst]
Italiensk sagnorð hava ikki so einklar bendingar, og tað er vanligt at lata vera við at brúka tað persónliga fornavnið, eftirsum sagnorðið vísir hvønn grammatiskan persón ið talan er um. Persónlig fornøvn verða nýtt fyri at leggja dent á hvønn ið ein meinar við, ella fyri at vísa ein mótsetning.
Dømi um sagnorð:
Nútíð av essere, "at vera":
eintal
- (io) sono - eg eri (1 pers.)
- (tu) sei - tú ert (2 pers.)
- (lui, lei, lei) è - hann/hon/tað er, Tygum eru (3 pers.)
fleirtal
- (noi) siamo - vit eru (1 pers.)
- (voi) siete - tit eru (2 pers.)
- (loro) sono - tey eru (3 pers.)
Nútíð av avere, "at hava":
eintal
- (io) ho - eg havi (1 pers.)
- (tu) hai - tú hevur (2 pers.)
- (lui, lei, lei) ha - hann/hon/tað hevur, Tygum hava (3 pers.)
fleirtal
- (noi) abbiamo - vit hava (1 pers.)
- (voi) avete - tit hava (2 pers.)
- (loro) hanno - tey hava (3 pers.)


text:
Flogbóltur: Um 50 fólk á dómaraskeið
ítróttur05-10-2018 - 17:26 - Jóanis Albert Nielsen
Um vikuskiftið skipar Flogbóltssamband Føroya fyri dómaraskeiði, har Hans Ole Nielsen (Hassan) frá danska flogbóltssambandinum fer at undirvísa.
Skeiðið er ætlað dómarum í meistaradeildini hjá kvinnum og monnum.
Tað er sera stór undirtøka fyri skeiðnum og umleið 50 fólk hava teknað luttøku úr øllum feløgunum í Føroyum.
Ynski hjá FBF er sjálvandi, at fáa eina góða lands- og steypakapping, eisini hvat viðvíkur dømingini.
Skeiðið verður hildið í Ítróttarhøllini í Kollafirði.
Skráin:
Fríggjadagin 5. oktober:
kl. 18 - 22 Teori
Leygardagin 6. oktober:
Kl. 10 - 11 Kunning um døming
Kl. 11 - 18 Døming
Í sambandi við dømingina leygardagin, hevur Flogbóltssambandið samlað øll 6 ungdómslandsliðini hjá gentum og dreingum til venjingar í Kollafirði, har tey fara at leika ymiskar venjingardystir, soleiðis at dómararnir fáa nakrar praktiskar royndir.


text:
04.10.2018 (10:19)
Bakkafrost søkir grafikara
Sum grafikari hjá Bakkafrost fært tú eitt fjølbroytt og avbjóðandi starv á einum spennandi arbeiðsplássi í støðugari menning. Tú verður partur av eini fyritøku, ið hevur heimsins longstu virðisketu í laksavinnuni. Vit framleiða matvørur úr føroyskum laksi - tann sunnasti og besti, ið marknaðurin hevur at bjóða.
Starvið
Sum grafikari kemur tú at gera sølutilfar til marknaðir, tilfar til heimasíðu og sosialar miðlar, innanhýsis og uttanhýsis kunningartilfar, sniðgeva pakkitilfar umframt aðrar uppgávur innan grafiskt arbeiði. Tú kemur at arbeiða í tøttum samstarvi við marknaðarleiðaran.
Grafikarin er partur av søludeildini hjá Bakkafrost og vísir til marknaðarleiðaran. Starvsstaðurin er á høvuðsskrivstovuni á Glyvrum.
Tín vangamynd
- Tú ert kreativ/-ur
- Tú hevur góðan kunnleika til forrit innan Adobe heimin, sum t.d. Indesign, Illustrator og Photoshop
- Tú hevur góðan kunnleika til føroyskt og enskt, bæði í skrift og talu
- Tú dugir at skriva tekstir
- Tú ert væl skipað/-ur og megnar at hava nógvar bóltar í luftini uttan at missa yvirlitið
- Tú megnar at arbeiða bæði sjálvstøðugt og í toymum
Tað er týdningarmikið, at tú kennir teg aftur í virðisgrundarlagnum hjá Bakkafrost, sum er at vera ábyrgdarfull, vísa virðing og vera íðin, effektiv og framsøkin.
So ert tú kreativ/-ur, dugir títt handverk innan Adobe-heimin, so ert tú kanska tann, vit leita eftir. Vit hava nógvar spennandi uppgávur, ið bíða eftir rætta viðkomandi.
Vit bjóða
Tú verður partur av eini fyritøku, ið skapar virðir til føroyska samfelagið við at framleiða heimsins bestu matvøru úr lokalari rávøru. Vit gagnnýta allan fiskin og leggja stóran dent á burðardygd. Vit leggja dent á at hava eitt gott arbeiðsumhvørvi, og kunnu bjóða tær góðar starvsfólkatryggingar.
Løn og setanartreytir
Løn og setanartreytir eru sambært avtalu.
Meira at vita
Vilt tú hava meira at vita um starvið, ert tú vælkomin til at seta teg í samband við Poul Andrias Jacobsen, marknaðarleiðara, á tel 23 50 10, t-post poja(at)bakkafrost.com
Umsókn
Umsókn til starvið við CV, avriti av prógvum og viðkomandi tilfari skal sendast við t-brævi til hr(at)bakkafrost.com
Umsóknarfreist
Starvið verður at seta sum skjótast. Umsóknarfreistin er 22. oktober 2018.
Allar umsóknir verða viðgjørdar í trúnaði.
Um Bakkafrost
Bakkafrost er størsta alifyritøka í Føroyum. Samtakið hevur fulla virðisketu frá fóðri, smolt- og laksaaling, kryvjing, liðugvøruframleiðslu til sølu. Framleiðslan av mjøli, lýsi og fóðri er á Havsbrún í Fuglafirði. Kryvjivirkini eru á Glyvrum og í Vági, meðan liðugvøruframleiðslan (VAP) er á Glyvrum. Alivirksemið hjá samtakinum er í Norðoyggjum, Eysturoy, Streymoy, Sandoy og Suðuroy. Høvuðsskrivstova felagsins er á Glyvrum. Samanlagt hevur samtakið 960 fulltíðar starvsfólk.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her
hava deilt hesa grein.